
PREDGOVOR 


Mi imademo silne površine pod livadama i pašnjacima, ali 
znamo, ako koje godine potraje malo dalje zima, da naša stoka ostaje 
bez krme i tako mora gospodar stoku ili da proda ili da je zakolje , 
jer na livadama urodi malo sijena, a na pašnjacima uopće nema 
paše. Za to nam je dovoljan dokaz i prošla zima. Gospodari nisu imali 
krme za stoku, pa je dakako pala i cijena stoci. Dogodilo se na jed¬ 
nom sajmu u Hrvatskoj to, da je gospodar prodao kravu za 200 di¬ 
nara, a platio za 100 kg sijena 150 dinara. 

Treba dakle u prvom redu popraviti naše livade i pašnjake , 
a zatim uzgajati krmu na oranicama. Krma uzgojena na oranicama 
dobra je i slasna i stoka je vrlo rado jede, a k tome se na oranicama 
dobiva i dobar prirod. Pored toga krmno je bilje, a napose crvena 
djetelina dobar predusjev za sve kulturno bilje, pa stoga preporućamo 
sijanje krmnog bilja, a napose crvene djeteline na oranicama. 

0 ovoj vrlo važnoj kulturnoj biljci pisani su dosada samo razni 
članci, pa tako sam ih i ja nekoliko napisao. A u ovoj maloj knji¬ 
žici spominjem sve o crvenoj djetelini, pa se nadam, da će ova knji¬ 
žica našim gospodarima vrlo dobro doći. 

Hrvatsko Književno Društvo Sv. Jeronima, koje i inače i s uspje¬ 
hom mnogo radi na gospodarskom prosvjećivanju našeg naroda , 
omogućilo je u ovim teškim danima, da izađe ova potrebna knjižica , 
na čemu ja od srca hvalim. 

Zagreb, na Tijelovo 1932. 


PISAC. 









CRVENA DJETELINA 


CRVENA DJETELINA 


Porijeklo crvene djeteline*. c N ,r a su d?l t ti„a a pi e 

stala od divlje djeteline. Tko ju je oplemenio, ne zna se. Zna se, 
da se crvena djetelina polovicom šesnaestog vijeka sijala u Nizo¬ 
zemskoj i Lombardiji i da se odanle raširila diljem cijelog svijeta, 
a najviše u Evropi. Tridesetgodišnji rat uništio je mnoga gospo¬ 
darstva, pa je tako i crvene djeteline gotovo i nestalo, jer se u 
cijelom 17. vijeku ništa ne čuje o njoj. No već u 18. vijeku nala¬ 
zimo je opet svuda, te je postala jedna od najvažnijih krmnih 
biljaka, koje se siju na oranicama. 


Važnost crvene djeteline, prvena je djetelina o d- 

j v [, cna stočna kr- 

m a, jer sadržaje znatnu količinu surovih bjelančevina (proteina), 
a tih može da bude za vrijeme cvatnje 30 do 34% od suhe tvari, 
ali sadržaje više nebjelančevinastih tvari nego surove bjelančevine 
raznih trava. Probavljivost surovih bjelančevina i nedušičnatih 
ekstraktivnih tvari kod djeteline veća je nego ii kod trava. Crvena 
se djetelina upotrebljuje za hranu do početka cvatnje kao zelena 
krma, a poslije toga ne prija već stoci, jer otvrdne pa se suši. Drugi 
otkos crvene djeteline sadržaje redovito više bjelančevina, ali 
manje nedušičnatih ekstraktivnih tvari. Budući da crvena dje¬ 
telina životinje previše ugrijava, daje se ona konjima i ovcama u 
malim količinama, te se pretežno upotrebljava za prehranu odra¬ 
slih goveda. 

Crvena djetelina daje ne samo izvrsnu krmu, već daje 
'mnogo krme, pa znamo, da dobra djetelišta daju i 40 me¬ 
tričkih centi suhe djeteline na jedno jutro. 

Crvena je djetelina izvrsni p r e d u s j e v, jer ostavlja 
zemlju u dobroj snazi i u povoljnom fizikalnom svojstvu. 

Crvena je djetelina s a k u p 1 j a č dušika iz zraka, 
t. j. crvena djetelina može pomoću bakterija, koje žive na korijenu, 
da sakupi veću količinu dušika, koji dobro dođe i samoj djetelini, 
a osim toga poslije nje ostavlja taj dušik slijedećem usjevu. 

Crvena djetelina svojim dubokim korijenjem prorahljuje 
zemlju i u dubljim slojevima, pa prema tome može i slijedeći 

* Trifoliuin pratense, Hrvatska djetelina, glavatica, tretača. 

usjev da pusti u već napravljene kanalčiće svoje korijenje i tu 
može da nade potrebnu vodu i hraniva. 

Crvena djetelina ostavlja z e m Iju u u g o reno m 
stanju. Takva se zemlja lakše obrađuje, a na takvoj se zemlji 
i svaki usjev dobro razvija. 

Crvena djetelina daje i odlično sjeme, koje je dosta 
skupo, a kako mi imađemo izvrsnu klimu baš u svrhu proizvoda 
sjemena i što je naša djetelina otporna protiv smrzavice, zato se 
u inozemstvu mnogo traži, te se za nju dobiva primjerena cijena. 
Prema tome svaki bi gospodar morao da ima bar jedan, pa makar 
i mali dio oranice posijan crvenom djetelinom. 

Kako dugo živi crvena djetelina. vm! 10 djete- 

linu u proljeće i pustimo, da iste godine donese sjeme, onda je cr¬ 
vena djetelina jednogodišnja biljka. No ako je sijemo u svrhu pro¬ 
izvodnje krme, onda ona može da živi i više godina. Ipak je njena 
proizvodnja u prvoj i drugoj godini najjača, a najbolji prirod 
daje u drugoj godini, ako se nije već u prvoj godini previše izrab¬ 
ljivala. U trećoj godini daje već slabiji prirod, pa se nakon dobi¬ 
venog prvog otkosa obično preorava. Međutim većina gospodara 
preorava crvenu djetelinu već u drugoj godini nakon zadnjeg 
otkosa, te naši gospodari poslije nje siju pšenicu koja uz dodatak 
fosfornih umjetnih gnojiva daje odlične rezultate. 

Nešto botanike o crvenoj djetelini. ? r ; e ne sj dj£ 

teline moglo proklijati treba prilične količine vlage, koja je po¬ 
trebna za razvitak klice. Ako ima dovoljno vlage, topline i zraka, 
sjeme doskora proklija i u roku od 6 do 8 dana pojave se male 
biljčice s ovalno-streličastim listićima. Daljnji razvoj jest pola¬ 
ganiji, jer se istom za kojih četrnaest dana pojave karakteristični 
- na dugom dršku — trolisti. U daljnjem razvoju počinje djete¬ 
lina da se bokori (busa), i što je zemlja bolja, to će se djetelina 
jače razbusati, a korijen će postati jak i zaći u dubinu. Sama stab¬ 
ljika može da naraste 30 do 100 cm visoko. Listovi su na dugim 
đršcima i sa tri liske, a pojedini listići su ovalno-streličastog do 
jajolikog oblika, fino nazubljeni i često u sredini bjelkasto pjegavi. 
Cvjetovi su smješteni u obliku glavice, koja je poduprta sa dva 
lista na kratkim dršcima. Boja je glavice crvena, ali se dogodi, 
da itnađe i bjelkastih, baš kao što se nađe i listova sa četiri ili pet 
liski. Pojedini mali cvjetovi u glavici imadu cjevastu čašku sa 5 
finih čekinjastih zubaca i uzak, dugoljast, crven kao skerlet ili 
hlijcđo-crven lepirast vjenčić, koji je odozdo nestao u cijev. Opra- 
šivaju ga većinom bumbari. Svojim dugačkim riocem mogu do¬ 
seći sve do dna unutrašnjosti cvijeta, gdje se nalazi med. Plod 

jest malena okrugljasta mahuna, koja sadržaje jednu ili dvije 
sjemenke. Cvijeta od svibnja do rujna. 

Ima ih vrlo mnogo vrsta, ali znamo, da je naša domaća naj¬ 
bolja i najbolje odoljeva smrzavici. Zato se naše sjeme traži u 
svim sjevernim državama, te imađe vrlo dobru cijenu, koju posti¬ 
zavaju dakako eksporteri, a nikako naš gospodar. Poznata je još 
češka djetelina, te francuska, talijanska i amerikanska. Ameri- 
kanska je djetelina najgora, jer nesamo da ne prezimljuje, već 
daje i loš prirod, a stoka je nerado ždere zbog dlakavih listova. 
Stoga neka se naši gospodari kane amerikanske djeteline, premda 
je sjeme vrlo lijepo, a i jeftinije. Kojeg je porekla djetelina, to 
može da ustanovi samo stručnjak i to najbolje po raznim primje¬ 
sama, koje se zadržavaju u sjemenu, a to su većinom razni korovi, 
zemlja i t. d. 


Tlo i tlftritipfllip Crvenu djetelinu nalazimo u sjever- 
110 1 puuneoije. nim> aH i u subtropskim krajevima. 

Najbolje uspijeva u umjerenom podneblju, koje nije siromašno 
na oborinama. Najopasnije je humozno tlo, koje mijenja jako 
svoj volumen (obujam), te joj smrzavica može jako da naudi, 
jer kad je vlažno tlo, a poslije toga se smrzne, izbaci je van, pa 
uslijed daljnje smrzavice izumre žilje. Doduše kasne smrzavice 
u proljeću mogu ofuriti lišće, ali se biljka doskora opet oporavi, 
te se ne primjećuje čak ni na prirodu, da je bila oštećena. Djetelina 
treba obzirom na svoje mnogobrojno lišće mnogo vlage, koju 
upotrebljava za transpiraciju. Prema tome voli mnogo vlage u 
zemlji, ali ipak ne vlažnu zemlju, t. j. koja bi bila podvodna. 

Najbolje joj prija pjeskovita glina i ilovača s dovoljnim sa¬ 
držajem vapna. Znamo, ako u zemlji nema vapna, da na toj zemlji 
djetelina niti ne uspijeva. Istina ona ponikne, ali doskora i ugine. 
Stoga će uvijek trebati dodati vapna, ako ga u zemlji nema. Teška 
glina može prijati djetelini onda, ako se zemlji daje dovoljno 
vapna, koje ju čini rahlijorn i prema tome može djetelina vrlo do¬ 
bro da uspijeva. 

Plodored Crvena djetelina uspijeva poslije svakog usjeva, 
• ako je zemlja dovoljno prorahljena i bez korova. 
Loše uspijeva djetelina na zemljama, na kojima se mnogo siju 
trave u smjesi sa djetelinom, a da se ta zemlja ne gnoji. Ipakfsu 
najbolji predusjevi okopavine i uljevito bilje, koje je bilo gnojeno 
sa stajskim gnojem. Za to valja dati djetelini dobro mjesto u 
plodoređu, ako želimo, da nam donese dobar prirod. 

Međutim se crvena djetelina sama sobom ne podnosi. Ako 
želimo dobru djetelinu ne smijemo je sijati iza sebe prije šest go¬ 
dina, jer ne samo da takva djetelina daje loš prirod, već nastaje 
t. zv. „umornost djeteline”. No, ako se sije crvena djetelina sa 
travama, može i prije da dođe na isto mjesto, gdje je prije bila. 

Priredba zemlje. 


Rekli smo, da je najbolje, da crvena 
djetelina dođe iza okopavina. Ako 
je dakle tako, onda priredba zemlje nije teška. Već za okopavine 
morali smo zemlju dobro prirediti, jer okopavine zahtijevaju 
dobro prorahljenu zemlju. Prema tome dovoljno će biti, ako u 
jeseni zemlju preoremo srednje duboko i tako je ostavimo preko 
zime u surovoj brazdi. Tokom zime zemlja će se uslijed smrzavice, 
snijega, vjetra i t. d. sasvim usitniti i u proljeće dovoljno je da 
prođemo težom branom ili još bolje tanjuračom i zemlja je prire¬ 
đena za sjetvu. U proljeće nije potrebno oranje, ako nije zemlja 
zakorovljena, jer se oranjem i odviše gubi vlaga, koja je potrebna 
svakom usjevu, a napose crvenoj djetelini, koja treba veće koli¬ 
čine vlage. 


(Itioiirlha Svaki gospodar mora najprije da upozna tlo i 
VlllUJlUUa. ž j vot bjij a , a on( j a ć e moći, da poduzme sve mjere 

kako bi svojim usjevima stvorio najbolje uvjete za život i razvoj 
i tako postigao najveći mogući prirod. 


Nauka o životu bilja nam dokazuje, da bilje treba za svoju 
izgradnju svijetla, zraka, topline, vlage i hrane. Kao što liječnik 
veli, da je za čovječji razvoj i zdravlje glavno, odlučna čovječja 
priroda, njegova narav, u gospodarstvu treba da je glavna briga 
samo to, da pripremimo biljci plodno tlo, i da nismo pri¬ 
rodi na putu, kada suncem i kišom, toplinom i zimom, svjetlom i 
zrakom želi da djeluje blagotvorno na razvoj bilja. Priroda je da¬ 
režljiva, ona ne štedi. Ako se dobrim obrađivanjem tla po¬ 
stigne takovo stanje, da tlo može da primi i zadrži ove božje darove, 
usjevima će uvijek stajati na raspolaganje dovoljno svijetla, to¬ 
pline i vlage. Ali da biljke mogu napredovati i živjeti, da mogu 
izgraditi svoje tijelo, trebaju da osim dobro obrađenog tla nađu 
u njemu za svoju ishranu stanovite hranive tvari. U koliko tih u 
tlu nema mi ih moramo njemu da dademo bilo u obliku staj¬ 
skog ili umjetnog g n o j a, a zemlja će nam ih bogatom 
žetvom mnogostruko povratiti. 

Za svoju ishranu treba svaka biljka više nenadoknadivih 
tvari. Ako samo jedne od potrebnih tvari nema u dovoljnoj koli¬ 
čini, tada biljka ne može da uspijeva, ona zaostaje u svom razvoju, 
zakržljavi i napokon ugine. Tih hraniva mora biti i u dovoljnoj 
količini i u onom razmjeru, kako ih biljka treba. Da to svaki poje¬ 
dinac može razumjeti evo jedan primjer. Recimo da u zemlji imade 
toliko fosforne kiseline, da može uroditi 20 mtc. pšenice, dušika, 
da može uroditi 15 mtc., vapna, da može uroditi 19 mtc. Što mi¬ 
slite, koliko može faktično uroditi na toj zemlji ? Samo 10 mtc., 
jer nema više vapna, da bi zemlja mogla više roditi. Ako mi dalje 
dademo toj zemlji vapna, da može uroditi 50 mtc, to opet ne će 
uroditi više nego 15 mtc, jer nema više dušika. To je t. zv. zakon 

o minimumu, koji glasi, da prirod jednog usjeva ovisi o onom hra- 
nivu, kojeg imade najmanje u zemlji. 

Moram ovdje da spomenem, da našim usjevima, ako želimo, 
da nam donesu ploda, u glavnom moramo donesti slijedeća hra¬ 
niva: Fosfornu kiselinu, Dušik, Kalij, Vapno ili kreč, a za crvenu 
djetelinu i Sumpornu kiselinu. 

Sva se ova hraniva mogu dodati u obliku stajskog gnoja. 
I dobro bi učinio onaj gospodar, koji imade dovoljno stajskog 
gnoja, da pognoji i crvenu djetelinu s njim. No na žalost naši go¬ 
spodari nemaju dovoljno stajskog gnoja da bi pognojili svoje ora¬ 
nice, koje bi imali zasijati ili zasaditi okopavinama, a kamo da bi 
još gnojili crvenu djetelinu stajskim gnojem. Prema tome ne pre- 
ostaje drugo, već da se stanovita hraniva daju u obliku umjetnog 
gnoja. 

Glavna hraniva, koja dolaze u obzir za crvenu djetelinu su 
fosforna kiselina, kalij i vapno, dok dušik mogu lepirnjače, kamo 
spada i crvena djetelina, uzimati iz zraka. 

Fosforna kiselina nedostaje uvelike svim našim zemljama, 
zato i jest njezino djelovanje naročito kod crvene djeteline veoma 
povoljno. 0 tome se mogao osvjedočiti svaki, ako je na pr. sipao 
superfosfat na livadi. Opazio je naime, da se pojavila među tra¬ 
vama i divlja djetelina, koje do sada nije nigdje bilo. To je znak, 
da je superfosfat sa svojom fosfornom kiselinom povoljno upli- 
visao na razvoj djeteline. Tako će biti i kod oplemenjene crvene 
djeteline, kad se upotrebi superfosfat, koji daje fosfornu kiselinu 
topivu u vodi. 

Mi smo dakle vidjeli, da se superfosfatom donosi zemlji fos¬ 
forna kiselina. Ta je fosforna kiselina u superfosfatu topiva u vodi, 
što znači, da se fosforna kiselina brzo i jednolično razdijeli po zem¬ 
lji i zađe u sve čestice zemlje. Zbog toga je djelovanje superfosfata 
brže i jednoličnije za razliku od onih umjetnih gnojiva, koja sa¬ 
državaju fosfornu kiselinu, koja nije topiva u vodi. Tu se fosforna 
kiselina samo mehanički razdijeli po zemlji i njezino djelovanje 
jest sporije. Takvu fosfornu kiselinu sadržaje Thomasova drozga. 
Upotrebimo li superfosfat, onda ga možemo dati u proljeće, jer 
će on sigurno doći do djelovanja, dok ako upotrebimo Thomasovu 
drozgu moramo je davati već u jesen. Superfosfata se daje 180 kg, 
a Thomasove drozge 220 kg na 1 jutro. 

Kalij se daje u obliku 40%-tne kalijeve soli, koja također 
povoljno djeluje na povišicu priroda i to poglavito na lakšim 
tlima. 40%-tne kalijeve soli upotrebljuje se 80 do 100 kg na 1 jutro. 

Vapno. Do sada je premalo posvećeno pažnje sadržaju vapna 
u tlu. Na zemljama, koje nemaju vapna isključeno je racijo- 
nalno poljodjelstvo, jer ako bilje nema izvjesnih količina vapna 
na raspolaganje ono slabo uspijeva, kržljavi i napokon ugine. No 
vapno ne djeluje samo izravno kao hranivo, već utječe povoljno 
u više smjerova i neizravno na tlo i bilje. Ova su njegova svoj- 

stva dijelom kemijska, dijelom fizikalna i dijelom biološke naravi, 
a ovo je u najmanju ruku barem tako važno, kao njegovo izravno 
djelovanje. Vapno se daje ili u obliku živog vapna (vapnena pra¬ 
šina) ili u obliku sadre, jer sadra sadržaje preko 30% vapna, te je 
jasno, da gnojenje sadrom imade isto takovo djelovanje, kao da 
tlo gnojimo čistim vapnom. 

a) V a p n o ka o li r a n i v o. Bez vapna ne može da živi 
nijedna biljka. Vapno služi biljci poglavito za izgradnju lista i 
stabljike. Razno bilje imade sasvim nejednaku potrebu na vapnu. 
Najviše vapna oduzimlju tlu mahunjarke kao grah, grašak, bob, 
grahorica i sve vrste djeteline, repica, duhan i razne repe. Ako 
na pr. u tlu imade manje od 0.1% vapna, to na njemu djeteline 
već ne mogu uspijevati, a poznato je da veliki djelovi naše domo¬ 
vine boluju na pomanjkanju vapna odnosno imadu daleko manje 
od 0.1% vapna. Što je zemlja lakša i propusnija i što imade više 
oborina, to je zemlja na vapnu siromašnija. U primorskom kršu 
imademo za to osobito lijep primjer. Ono malo zemlje, što je u 
onim krajevima nalazimo, sve je postalo od vapnenog kamena, 
pa ipak u kršu zemlja je vrlo siromašna na vapnu, jer ga velike 
oborine kroz godine iz plitke;zemlje isperu i odvode. Po tome je 
razumljivo, od kolike koristi može u izvjesnim prilikama za naše 
usjeve biti gnojenje s vapnom. 

b) K e m i č k o djelovanje vap n a je mnogostruko- 
Vapno pospješuje rastvaranje organskih tvari u tlu, odnosno 
čini, da se humus brzo rastvara u ugljičnu kiselinu, amonijak itd. 
dakle u spojeve, koji su kao hranive sastojine biljci pristupačne. 
No djeluje i na sirove n'etopive mineralne tvari u tlu, naročito 
na kalijeve soli tako da ih oslobodi t. j. spaja se s njima, uslijed 
čega se i ovaj inače neizrabljen, a neophodno potreban kalij privede 
bilju. Budući da se sve teže zemlje imadu dovoljno kalijevih mi- 
neralija, to gnojenje sa vapnom odnosno sa sadrom imade pokraj 
svojih ostalih učinaka isto djelovanje, kao da gnojimo sa mnogo 
skupljim kalijevim umjetnim gnojivima dakako samo onda, kad u 
zemlji imade dovoljno kalija. Ovo je jedno od najvrednijih svoj¬ 
stava vapna, kada znamo, da je kalij jedno od najglavnijih hraniva 
svake biljke. Napokon spaja se vapno u tlu s topivom fosfornom 
kiselinom, koja se nalazi već od naravi u tlu ili je dovedena gno¬ 
jenjem. Tu nastajć spoj, koji je topiv samo u vodi, koja sadržaje 
ugljične kiseline tako, da ga može korijenje bilja primiti, a oborine 
ga ne mogu isprati. Ako je pako zemlja bez vapna, to topivu fos¬ 
fornu kiselinu absorbira željezo i glina, te se pretvori u netopivi 
za bilje neupotrebivi spoj. jednako znamo, da je fosfor kao i kalij 
važno hranivo svakoj biljci. Radi ovih svojstava vapna mnogi 
ga uspoređuju sa ,,bičem” s kojim se tlo tako reći potiče na veću 
plođovitost. 

tj P i z i k a 1 n o djelovanje vapna. Ovo svojstvo 
vapna dolazi do izražaja naročito u teškim tlima. Vapno pospje- 

šuje naime ugorenost tla, prorahli tlo tako, da ga čini lakše obra¬ 
divim, vodi pristupačnijim te pogoduje prodiranju zraka, svjetla 
i topline, zapriječuje stvaranje kore na tlu, jednom riječi vapno 
daje tlu u izvjesnim prilikama ono idealno ustrojstvo, koje mi 
zovemo ugorenost tla. 

d) Biološko djelovanje vapna. Time što vapno 
popravlja kemijsko i fizikalno ustrojstvo tla, stvara ono dobru 
podlogu za umnožavanje nekih sitnih bića, tako zvanih bakterija 
u tlu, koja su isto neophodno potrebna za rastvaranje organskih 
tvari u tlu i bez kojih se ne može ni pomisliti na bilo kakav život 
u tlu, te tako privede hranive sastojine organskih tvari bilju. 

Vapno se daje kao vapnena prašina u obliku ili mljevenog 
vapnenca ili u obliku živog vapna, kao i u obliku ostataka kod pe¬ 
čenja vapnenca. Ipak je za djetelinu najbolje ono vapno, koje se 
daje u obliku sadre, jer se sadrom daje vapno, koje imade sve pred¬ 
nosti, koje smo prije spomenuli, a u sadri daje se zemlji također 
i sumporna kiselina. 

Sadra sadržaje sumporne kiseline, dakle sumpora. Sum¬ 
por je važno hranivo i treba ga svaka biljka. Veće količine sumpora 
trebaju jedino biljke, koje stvaraju mnogo bjelančevine, a to su 
u prvom redu mahunarke, u koju familiju spadaju djeteline, dakle 
crvena, bijela djetelina, Iucerna, le razne vrsti grahorica, koje 
faktično za nas imadu najveću važnost. Sumpora imade doduše 
u svakom tlu, no događa se ipak dosta često da i na njemu osiro¬ 
maši tlo i to naročito u zemljama na kojima se često siju djete¬ 
line, koje iz tla izvlače veće količine sumpora (sumporne kiseline). 
Naročito se to događa kod lucerne, koja znade po više godina iz¬ 
držati na jednom te istom tlu. Sumpor, koji se u tlu nalazi u obliku 
topivih sumporno kiselih soli, tlo ne absorbira, već te soli ostaju 
topive i slobodno kolaju, te ih oborine odnašaju u dublje slojeve, 
pa već radi toga znade ponestati sumpora. Vidimo dakle, da sadra 
u izvjesnim prilikama mora i izravno djelovati najpovoljnije na 
stanje i razvoj usjeva, jer sadržaje preko 45% sumpora. Prema tome 
gospodar ne smije propustiti, a da ne gnoji crvenu djetelinu sa 
sadrom. 

Dušik. Ja sam već napred spomenuo, da je crvena djetelina 
sabirač dušika iz zraka. Kako je ovo svojstvo osobito važno i za 
sve druge vrste lepirnjača, to ćemo o tom sabiranju dušika spo¬ 
menuti nekoliko riječi. 

Od svih biljnih hraniva bio je uvijek najskuplji dušik i ako 
znamo, da ga u zraku imade ništa manje nego li 79%. A ipak sve 
biljke ne mogu ovaj dušik iskoristiti, jer je većina biljki upućena 
samo na onaj dušik, koji se nalazi u zemlji u obliku dušične kise¬ 
line. Jedinu iznimku prave ovdje lepirnjače ili sočivnjače, dakle 
one biljke, kamo spada grah, grahorica, grašak, leća, bob, djetelina, 
Iucerna, vučjak itd. Za ostalo bilje, koje ne spada među lepirnjače, 
moramo dovoditi dušik bilo u obliku stajskog gnoja, gnojnice. 


11 





komposta ili pak u obliku umjetnih gnojiva. Od ovih posljednjih 
su najvažnija čilska salitra, koja se kopa u južnoj Americi u državi 
Čile, zatim amonijeva sol, koja se dobiva kao nusprodukt kod fa- 
brikacije koksa i plina ili kod suhe destilacije dušičnatih tvari, 
te vapneni dušik ili kalcijski cijanamid, koji se dobiva iz zračnog 
dušika, a pravi se kod nas u trima tvornicama. Sva ova naravna 
i umjetna gnojiva moramo najprije dovesti u zemlju, gdje se pre¬ 
tvaraju i rastapaju i kao takva mogu služiti biljkama kao hranivo. 

Već stari Kinezi opazili su, da se tlo znatno bolje popravlja, 
nego Ii sa ugarom onda, ako se na tlu kultiviraju i zaoravaju le¬ 
pirnjače. A tko od naših gospodara ne znade, da poslije djeteline 
ili lucerne ili grahorice ne uspijeva znatno bolje svako kulturno 
bilje ? Ovo se djelovanje pozna najbolje na žitaricama, koje upravo 
poslije lepirnjača prebujaju. Danas je to djelovanje lepirnjača i 
znanstveno ispitano i dokazano, a glavno je slijedeće : 

1. Lepirnjače svojim obilnim lišćem zasjenjuju tlo, pa se prema 
tome takvo tlo nikad ne isuši, a u takvom tlu zbivaju se nepre¬ 
stance procesi raspadanja uslijed čega imadu biljke uvijek dovoljno 
hraniva na raspolaganje. U ovakovom tlu bolje uspijevaju razni 
organizmi, koji također povoljno uplivišu na rastvaranje raznih 
hraniva u tlu, koja inače ne bi bila biljkama pristupačna. 

2. Lepirnjače imadu redovno dosta jaki korijen, koji je jako 
razgranjen, a redovito taj korijen ide dosta duboko u tlo. Taj 
korijen rastapa tamo hraniva i daje ih biljci, a pored toga rahli 
zemlju i tako poboljšava fizikalno stanje tla. 

3. Najvažnije je pako to, što lepirnjače obogaćuju tlo s du¬ 
šikom, pa su ih prozvali ,,sakupljačima dušika”. 

Prije se je držalo, da lepirnjače mogu primati dušik iz zraka 
pomoću lišća, a držalo se je neko vrijeme i to, da su one sitne dla¬ 
čice na lišću i stabljici raznih lepirnjača u stanju primati dušik 
iz zraka, no ta pretpostavljanja su propala, čim se je našao uzroč¬ 
nik, koji sakuplja dušik. Taj uzročnik su sićušna živa bića, tako 
zvane bakterije, koje žive na korijenju lepirnjača, a vežu dušik 
iz zraka i podavaju ga biljkama. Iskopate li na pr. crvenu djete¬ 
linu, grašak ili grahoricu ili bob ili bilo koju lepirnjaču zajedno 
s korijenjem i pomno otstranite zemlju s korijena, to ćete naći 
male gomoljčice ili, kako ih mi nazivljemo, čvoriće. (Vidi sliku). 
U tim čvorićima nalaze se bakterije, koje su kadre vezati dušik 
iz zraka. Ove bakterije žive u tlu i u vodi i kad se namjere na zgodnu 
biljku lepirnjaču, inficiraju žile vlasice tih mladih biljki. U žilama 
vlasicama pojavi se uslijed infekcije mjehur poput kakove sluza¬ 
ve niti, u kojoj se bakterije umnožavaju i stvaraju t. žv. kolonije. 
Ove se produžuju do stanice kore, gdje stvaraju čvoriće. Bakterije 
se, kako je rečeno, živahno umnažaju te preobrazuju obličje time, 
što stvaraju razgranjene i ođebljale štapiće, čija je narav bila dugo 
vremena zagonetna, a nazivaju ih bakteroidima, te nisu ništa drugo, 
nego li ulovljene bakterije. Bakterije uzimlju organsku hranu 

kao ugljohidrate, bjelančevine itd. iz biljke na kojoj žive. Baktero- 
idi pak, kad saberu dosta dušika, pogibaju i prepuštaj*u biljci du¬ 
šik. Mi nazivljemo ovo „simbiozom” t. j/kađ dva bića žive skupa,* 



ČVORIĆI NA DJETELINI 

a jedan je drugome od koristi. Lepirnjače dobivaju dušik pomoću 
bakterija redovito onda, ako se u dotičnom tlu nalazi malo dušika. 
Ima li u tlu dosta lako pristupačnog dušika, onda bakterije ne vežu 

dušik, pa već i odavle proizlazi, da će bakterije pogodovati naro¬ 
čito onom tlu, gdje nema dosta dušika. 

Nastaje sada pitanje, kako su pronašli tog uzročnika ? Tim 
istraživanjima bavili su se mnogi i dosta dugo vremena, tek kad 
su Hellriegel i Willfart istraživali, koja su hramva biljci za njezin 
povoljan rast najpotrebnija, otkrili su, da se lepirnjače drugačije 
ponašaju prema dušiku od ostalog bilja. Oni su naime plavili 
opsežne pokuse sa žitaricama i lepirnjačama, a rezultat bio je slije¬ 
deći i 

1. Lepirnjače se u pogledu primanja dušika za svoju hranu 
posvema razlikuju od žitarica. 

2. Žitarice su obzirom na potrebu dušika vezane jedino na 
onaj dušik, što ga sadržaje dotično tlo, na kojem žitarice rastu. 
Dakle žitarice ne mogu ni od kuda da prime dušik osim iz zemlje 
i to dušik u onakovom spoju, koji ta biljka može primiti. 

3. Lepirnjačama stoji na raspolaganju osim onog ausika u 
t\u još jedno vrelo, iz kojeg si mogu nadoknaditi odnosno oduzi¬ 
mati dušik, ako im ne bi dostajao onaj dušik, što ga ima u tlu 

4. Ovo drugo vrelo jest slobodni elementarni dušik iz zraka. 

5. Lepirnjače same nemaju sposobnost primati slobodni 
dušik iz zraka, nego su za to potrebna u tlu živuća bića, koja na- 

zivljemo hakterijima. . , , . . . x .. . . 

6 Da lepirnjače mogu primati ovaj slobodni dušik iz zraka, 
nisu potrebni za to možda makar koji organizmi u tlu već treba 
za to posebne vrsti s kojima one žive u zajedničkom kućanstvu, 
dakle u simbiozi, jedan drugome na korist. 

7. Čvorići, što se nalaze na korijenu nisu možda samo re¬ 
zervna spremišta za bjelančevinaste tvari, nego stoje u skladu 
s primanjem slobodnog dušika iz zraka. 

Poslije ovih otkrića išlo se je zatim, da se nađe pravog uzroč¬ 
nika I zbilja uspjelo je prvom Beijerincku godine 188b. da pri¬ 
poji čiste kulture i on je nazvao te uzročnike Bacillus radicicola. 
Interesantno jest i to, da za svaku vrstu lepirnjače mlade posebna 
vrsta ovih bakterija. Dakle za grah je posebna bakterija, za bob 
posebna itd. Dakako da su razni istraživaoci i različito razdijelili 
i grupirali ove bakterije, ali za sada ostavimo to po strani. Moram 
ovdje da spomenem slijedeće : Ako se u nekom tlu jos nikada nije 
sijala stanovita lepirnjača, to dakako nema u tom tlu niti takvih 
bakterija, pa će prvih godina biljka ovisiti samo o dušiku, koji 
se nalazi već u zemlji. Tek nakon stanovitog vremena, prilagodit 
će se neke vrste bakterija i toj biljci, pa ćemo na korijenu naći 
i čvorića. ledino, ako donesemo zemlje s onog mjesta, na kojem 
je već biljka prije rasla i posipamo tu zemlju na ono mjesto, gdje 
do sada biljka nije rasla, tu će se i bakterije umnožiti i tu ćemo 
n: ,ei čvorića na korijenju. Za dokaz ovomu neka služi ovaj primjer : 
Soja je jedna japanska biljka. Mi smo je u Križevcima sijali ui Bo¬ 
taničkom vrtu kroz dugi niz godina uz druge lepirnjače. Nikad 

ta soja nije imala na korijenu čvorića a to za to, jer je to japanska 
biljka, pa se odanle nije mogla zemlja donesti, a niti s njom bak¬ 
terije, ali ipak godine 1917. našao sam čvoriće na korijenju. To 
je znak, da su se stanovite bakterije, koje se nalaze u blizini (bio 



je polag grah) prilagodile soji, te su proizvele čvoriće. I ovo, kad 
mi donesemo bakterije iz jedno tla, u kojem ih ima na drugo, gdje 
takovih bakterija do sada nije još nikada bilo, nazivljemo cijeplje¬ 
njem tla. 

Kad su gospodari saznali za veliku važnost spomenutih čvo- 
rića na korijenju lepirnjača, nastojali su, da pogoduju razvitku 
ovih čvorića na kulturama lepirnjača. A to su postigli na već spo¬ 
menuti način, da su navažali zemlju s onih oranica, na kojima 
je dosad uspjevala dotična kultura. Za to je trebalo oko 17 metrič¬ 
kih centi zemlje na jedno jutro. S tom su dakle zemljom cijepili 
još do sada neinficirano tlo. Ovaj je način bio dosta nezgodan, a 
opet se je s većim količinama zemlje prenesia koja druga zarazna 
bolest i razni drugi štetnici. Stoga se je nastojalo, da se pronađe 
koja zgodnija metoda, da se prenesu bakterije iz jednog tla u drugo. 
Počeli su naime s korijenja lepirnjača skidati čvoriće, te su s njima 
inficirali tlo. Taj je posao bio lakše provediv, no trebalo je zato 
mnogo radnika, pa je i bio skup. Doskora su i taj način napustili. 
Najbolji a ujedno i najjeftiniji način je onaj, što su ga pronašli 
Nobbe i Hiltner. Oni su naime godine 1896. uzgojili tako zvane 
čiste kulture i to za svaku vrstu lepirnjača posebne vrste bakterija, 
te su ih stavili u promet po imenom „Nitragin”. 

Međutim se danas i kod nas proizvodi odlično cijepivo za le- 
pirnjače, a to je „Sojone”, koje proizvađa Zavod za Mikrobiologiju 
zagrebačkog sveučilišta u Zagrebu. Pokusni uzorak stoji Din 40.— 
za jedno jutro. 


SJETVA I NJEGA 

Prije nego li počnemo sa sjetvom moramo nastojati, da ima- 
demo dobro sjeme, jer dobar prirod ovisi o dobrom sjemenju. 
Dobro sjeme crvene djeteline mora da je sazrelo, mora biti svježe, 
mora imati i lijepu violetno zelenkasto plavu boju, a i lijepi sjaj. 
Ne smije sadržavati ni zemlje ni pijeska ni ostalih sastojina, a 
nikako ne smije da sadržaje raznih korova, a pogotovo mora biti 
čisto od najvećeg nametnika viline kose. 

Računa se, da u jednom kilogramu imade oko 560.000 
(pet stotina šezdeset hiljada) zrna. Starije sjemenje prelazi 
u smeđu boju i izgubi lijep sjaj. To sjeme ne mora se baciti, ali 
ipak nema onaj postotak klijavosti kao sasvim svježe sjeme. Za to 
ovakovo starije sjeme valja ispitati na klijavost. Dobra klijavost 
sjemena crvene djeteline iznosi kojih 90 do 92%. Da bismo saznali 
kolika je klijavost djeteline odbrojimo 100 zrna i metnemo u vlažnu 
bugačicu, a to zajedno stavimo na toplo mjesto. Već nakon 3 do 4 
dana možemo vidjeti, da je proklijalo 70 do 80%. Od neproklija- 
lih zrna za dalnjih par dana proklijat će još nekoliko, dok će neko¬ 
liko ostat tvrdih. No nekoliko će i od ovih tvrdih zrna proklijati 
tokom daljnjih nekoliko dana. Međutim da ne moramo čekati 
na ta zrna dok prokliju uzima se, da će ih polovina proklijati. 
I tako možemo u toku od 8 do 10 dana saznati točno klijavost 
crvene djeteline. 

Množina sjemena. jf j,"■&£ 

potpuno dovoljna, da usjev prekrije jednolično cijelo polje. Sa 
sjemenom ne valja štediti, jer je već dovoljno iskušano, da se sa 
štednjom sjemena ne da ništa postići. Dakako, da se ne smije 
uzimati ni previše sjemena, jer onda je usjev pregust i dakako, 
da se taj gusti usjev ne može lijepo razviti, jedna biljka drugu ti¬ 
šti i djetelina počinje da odozdo gnjili. Kod preguste sjetve lako 
se pojave razne bolesti, koje je teško otstraniti. 

Sijanje smjese trava sa crvenom djetelinom. 

U mnogim slučajevima ne uspijeva nam sama djetelina, već u 
smjesama s drugim travama. To će biti u mnogim krajevima i 
bolje nego li da se sije čista djetelina. 

Kako naši gospodari siju najviše djeteline, što je u ostalom 
vrlo dobro, to treba i dosta novaca, da se zasije nekoliko jutara. 

Ovaj trošak mogao bi se ipak barem nešto umanjiti sijanjem 
trava među djetelinu. Ako naime gospodar ne sije djetelinu upravo 
radi proizvodnje sjemena, onda će dobro učiniti, posije li među 
djetelinu razne krmive trave. Naravno da mora trave birati prema 
podneblju i prema svojstvu tla. Miješanje trave među djetelinu 
prepo’ruča se osobito onim gospodarima, koji nemaju dosta livada. 
Ne samo da im ovakova smjesa krmive trave sa djetelinom daje 
lijepu krmu, već im donosi još i ove koristi : 

1. Takva smjesa troši hranu iz čitavog zemljišta, a ne samo 
iz neke česti njegove. Poznato je naime, da djetelina svojim korije¬ 
njem, koje duboko prodire, crpi hranu većinom iz donjeg sloja ; 
naprotiv tome^trave nalaze sebi hranu većinom u gornjim sloje¬ 
vima oranica. Ako dakle zasijemo smjesu trave i djeteline, onda 
će se zemljište bolje prorahliti (usitniti), nego li ako se sije samo 
jedna vrsta biljaka. 

2. Trave troše drukčiju hranu, nego li djeteline. Pomiješamo 
li dakle djetelinu s nekoliko vrsta trava, onda svaka biljka troši 
svoju hranu. Zato se djetelina pomiješana sa travama može sijati 
također ondje, gdje ne bi uspjevala sama djetelina. Osim toga ne će 
djeteline previše istrošiti stanovite hrane u zemlji, te će se na istom 
tlu moći ponovno sijati već za koju godinu, a ne će trebati proći 
6 godina. 

3. Smjesa trave i djeteline daje obilniju košnju i tečniju 
krmu, nego li da je zasijana djetelina sama. Osim toga se ovakova 
smjesa mnogo brže suši, nego li sama djetelina. Takva se smjesa 
može kositi i onda, kad već djetelina izgine ; tada se dapače još 
jače razvijaju razne krmive trave, koje smo zasijali. 

4. Poznata je pogibelj, koja prijeti marvinčetu, da će se na- 
dunuti ako poždere mnogo djeteline. Ako su međutim s djeteli- 

nom pomiješane razne krmive trave, onda je ova pogibelj znatno 
ublažena, ako već nije posve uklonjena. 

5. Smjesa trave i djeteline zadovoljava se i sa slabijim zem¬ 
ljištem, nego li sama djetelina za koju treba dobro i gnojno tlo. 
Ako pak zasiješ spomenutu smjesu, ne trebaš se bojati, da će po- 
leći sama djetelina. Osim toga smjesa djeteline i trave lakše priječi 
svaki porast i razvitak korova. 

6. Napokon treba spomenuti i to, da smjesa trave i djeteline 
veoma povoljno upliva i na samo zemljište. Ako je naime tlo zbito, 
onda ga takva smjesa prorahljuje time, što rastvara tlo svojim 
ostancima, kada gnjiju. Naprotiv pak takva smjesa trave i djete¬ 
line zbija lako tlo time, što se na njemu drži više godina, dok samu 
djetelinu treba preorati već druge ili najkasnije treće godine. 

Tko na oranicu zasije smjesu djeteline i raznih trava, opazit 
će ovo : Tečajem prve godine razvit će se djetelina tako, da pre¬ 
otme vlast nad svim travama. Druge godine biva baš obratno. 
Trave naime porastu u tolikoj mjeri, da pomalo istiskuju djete¬ 
linu, dok napokon posve pokriju cijelo zemljište. Ovako nastaje 
dulje mirovanje mekote t. j. onog sloja oranice, koji se obrađuje 
oranjem, drljanjem i kopanjem. Poznata je pak činjenica, da dulje 
mirovanje veoma poboljšava mekotu, koju čini podesnom za sje¬ 
tvu pšenice, kukuruza, repe i krumpira. Napokon treba spome¬ 
nuti i to da se takva oranica na kojoj bijaše nekoliko godina smjesa 
trave i djeteline ore mnogo lakše, nego li čisto djetelište. Tamo 
su naime već sagnjili mnogi ostanci djeteline, dok se u djetelištu 
nalazi tvrdo žilje djeteline. 

Među djetelinu siju se obično ove trave : engleski ljulj, tali¬ 
janski ljulj i mačji repak. 

Kao što je poznato, mi gospodari razlikujemo vlažno i jako 
zemljište od suhoga lakog i pješčanog tla. Nije dakle svejedno 
kakvu smjesu sijemo na kakvo tlo. 

Najbolje je smjesu trava i djeteline posijati u čistu i gnojnu 
zemlju. Pod jesen prve godine bit će od nje već dosta krme. Najviše 
krme nakosit ćemo tečajem druge godine. Nešto manje dobit 
ćemo u trećoj godini, a najmanje u četvrtoj. Ipak se još koju go¬ 
dinu može blago pasti na takovoj oranici. Naravno, da je mnogo 
bolje, ako se oranica pod jesen četvrte godine zaore i zasije žitom. 
Oprezan će gospodar prije sjetve pšenice izorati takvu oranicu 
tri puta, da među usjevima ne poraste ponovno koja trava koja 
hi dakako smetala žitaricama. 

Kako moramo imati dovoljno hrane za našu stoku, to upo- 
zorujemo na sijanje trava i djeteline, jer ova smjesa daje za tre¬ 
ćinu više krme, nego li sama djetelina. 

Vriieme sietve Normalno vrijeme za sijanje djeteline 
viijGiuc ajcive. jest pro i jeće 0na se sije iu u 4 imine 

m pak u jarine. Ako se sije u ozimine, to se ona sije ili među ozimi 
ječam ili rpeđu pšenicu. Svakako je bolje sijati među ječam, jer 
on ostavlja zemlju mnogo ranije. Doduše ječam rade i polegne. 
Međutim ako namjeravamo sijati djetelinu u ječam ili pšenicu 
moramo već unaprijed na to misliti i ozimine valja rijeđe sijati, 
da ne polegnu. Ako sijemo u ozimine, to možemo već tokom ožujka 
da sijemo. 

Sijemo li u jarine (najbolje jari ječam, a manje u zob), onda 
moramo sijati najprije jarine, a onda odmah djetelinu. 

v Ako djetelina nije bilo zbog kojeg razloga ponikla, onda je 
možemo sijati i u jesen. Ta sjetva može da uslijedi ili u oziminu, 
koja se mora ranije i rjeđe sijati ili pak i samu. Sijemo li u jesen, 
onda to moramo učiniti čim ranije t. j. da se djetelina još u jeseni 
dobra razvije i da tako jaka pođe u zimu. U tom slučaju prepo- 
ručam, da se sije već početkom mjeseca rujna. Ja sam sa sijanjem 
u jeseni imao izvrsne rezultate. Takva je djetelina došla vrlo rano 
i dala vrlo lijepe otkose. U slijedećoj godini kosio sam tu djetelinu 
četiri puta, pa svaki put su otkosi bili unatoč suše ogromni. 

Crvenu djetelinu možemo sijati i ovako : U jesen posijemo 
ozimu grahoricu, poslije grahorice u proljeću sijemo mohar, a u 
mohar crvenu djetelinu. 

Na taj se način zemlja još bolje izrabi. Dakako da je uputno 
ako se sije mohar, da se dade prije sjetve umjetno gnojivo super- 
fosfat i to 150 do 180 kg na jedno jutro, jer mohar jako izrabi 
zemlju. 


\faCtfl Djetelina sije se omaške rukom ili strojem. 

i • Ipak je najbolje sijati strojem, jer se s 
njim može najtočnije odrediti množina sjemena, a osim toga 
stroj sije jednolično. Sijači djeteline moraju biti vrsni, jer inače 
se sije mjestimice previše, a mjestimice premalo, pa tako polje 

izgleda nejednolično. Sije li se djetelina sa travama, onda valja 
posijati zasebno najprije trave a onda posebno djetelinu, jer kad 
bi se sjeme trave i djeteline pomiješalo, dogodilo bi se, da bi pri 
hodanju za vrijeme sjetve palo djetelinsko sjeme na dno, a odozgo 
bi ostalo travno sjeme i tako bi sijali najprije travno sjeme, koje 
je odozgo, a kasnije bi sijali djetelinsko, koje je dolje. To znači, 
da bi jedan dio bio zasijan gotovo čistom travom, a drugi dio go¬ 
tovo čistom djetelinom. Dakle bilo bi nejednolično. Stoga treba 
paziti na to, da se travno sjemenje sije zasebno, a djetelinsko ta¬ 
kođer zasebno. 


M,ade bi, i ke treba nadzirati tokom kli J’ an i a > P a 1 
kasnije, dok već poodrastu. Naši gospodari na žalost 
obično od dana sjetve, pa do košnje niti ne zalaze na djetelište. 
To nije dobro, jer se tokom vremena zbivaju razne promjene, 
koje povoljno, a i nepovoljno utječu na usjev. Stoga treba usjevu 
uvijek poklanjati osobitu pažnju. 

Dogodi li se, da već za same sjetve nastane jača suša, a uslijed 
toga sjeme vrlo slabo ili nikako ne klija. To ne bi bilo niti najgore, 
ali ono je zlo, kad sjeme počne da klija, pa onda nastane suša, 
te ono uslijed pomanjkanja vlage uvene i osuši se. U ovim sluča¬ 
jevima preporučam da se tlo povalja, kako bi se vlaga iz donjih 
slojeva digla do gornjih i na taj način dalo sjemenu dosta vlage 
da može proklijati. Dogodi se, da već i poniknuta djetelina uslijed 
suše uvene i pogine. Tu se može pomoći također valjanjem. Među¬ 
tim i ovdje naglašujem, da je od osobite važnosti da se pravodobno 
sije, jer tako će sjeme pravodobno proklijati, korijen će zaci u du¬ 
binu, gdje će i u jačoj suši naći dovoljno vlage. Stoga sij pravo¬ 
dobno ! 

Imade slučajeva, a taj baš nije kod nas tako rijedak t. j. da 
nadusjev polegne i pod sobom, uguši djetelinu. Stoga će valjan 
gospodar, ako mu je stalo do crvene djeteline taj polegnuti nad¬ 
usjev pokositi, kako bi mogao dati djetelini dovoljno zraka da se 
ne uguši. Preporučam dakle, da se nadusjev ne sije pregusto, t. j. 
da se sije samo toliko, da nadusjev štiti mlade biljke od prejakog 
sunca, vjetra itđ., da joj bude t. zv. zaštita. Ako se ipak desilo, 
da se nije nadusjev pokosio, onda valja čim se je nadusjev otstra- 
nio, zemlju dobro prograbljati željeznim zubačama i tu posijati 
ponovno djetelinu i ponovno s grabljama malko pokriti. 

Ako su plješine prekasno zapažene, onda ne preostane ništa 
drugo, nego da ih ostavimo do proljeća, te ih tada dobro prorahlimo 
i zasijemo sa talijanskim ljuljem, koji će još iste godine dati 
dobar otkos. Naglašujem, da će biti potrebno, da se to sjeme čim 
prije posije, kako bi se biljka mogla što bolje razviti. ^ 

Vrlo je važno, da se djetelište brana ili drlja. Žalibože taj 
se posao kod nas ne poduzima, jer se svaki gospodar boji da će 

djetelište oštetiti. Ipak tome nije tako. Mi znamo naime, da se 
tokom godine zemlja zatvori i da je time zapriječen zrak da uđe 
u zemlju. Zrak je vrlo potreban zemlji, da naime razna hraniva 
rastvori i da tako budu pristupačna biljkama za njihovu hranu. 
Znamo i to, da i korijen diše, a za disanje potreban je zrak. Prema 
tome treba i djetelišta branati. Kad se djetelište brana, onda se 
branom ošteti nešto i korijenje, a to daje biljci povoda za jaču 
izmjenu tvari i onda počne ona bujati. Istina, poslije brananja 
ne izgleda baš djetelište lijepo, ali to nas neka ništa ne smeta, 
jer će se ono dosta brzo oporaviti i za čas će ono izgledati bolje 
nego li ono koje nije branano. Dakle : ni jedan gospodar ne smije 
da zaboravi na brananje livada. 

Branati valja čim je prije moguće t. j. čim se može s branom 
u zemlju, da nije naime premokra. Uputno je, da se prije brana¬ 
nja, u koliko se prve godine nije sipala ni sadra ni superfosfat, 
da se to učini prije brananja, kako bi se s branom to gnojivo što 
bolje izmiješalo sa zemljom. 

Za brananje uzima se srednje teška brana, a može da se uzme 
i livadna, koja će temeljito da proruje djetelište i time omogućiti 
ulazak zraka i gnojiva u zemlju. 


BILJNI NEPRIJATELJI 

Kao svaka kulturna biljka, tako i crvena djetelina imade 
brojnih neprijatelja i štetočina. Mi ćemo ovdje, da se upoznamo 
samo sa najvažnijima, t. j. onima koji prave razmjerno najveću 
štetu. 


Vllitia lzftQ£| Najveći ‘neprijatelj, koji crvenoj djetelini 
viiiiia tvuoa« nana š a najveću štetu jest vilina kosa. Kod 

nas imade vrlo malo djetelišta, koja ne bi bila zaražena vilinom 
kosom. Razlozi su tome mnogi, ali glavni je ipak taj, što su kod 
nas već zemlje jako zaražene vilinom kosom, a koje se ne dadu 
tako lako očistiti, jer vilina kosa ne zarazuje samo djetelinu, lu- 
cernu i druge djeteline, već i sve druge lepirnjače, a najviše gra- 
horicu. Dapače danas već ne možemo naći grahorice u kojoj ne bi 
bilo viline kose. Nadalje vilina kosa napada bob, lan, krumpir, 
pa i samu vinovu lozu. Pa kad je tomu tako, onda si možemo 
zamisliti kolika je to zaraza i kako je raširena, te priznajem da je 
danas vrlo teško naša polja sasvim očistiti od nje. Makar to i neki 
gospodari čine, a što to sve koristi kad susjedi to ne čine. Ptice 
naime, koje dolaze na ta polja zaražena vilinom kosom, pojedu 
i sjeme viline kose. Ptice probavljuju to sjeme, a da se klijavost 
u opće ne ošteti. Ptice leteći zrakom ispuštaju svoje izmetine i 

na nezaražena polja, pa tu dakako sjeme viline kose isklije i zarazi 
dotično polje. 

Gospodari također kupuju zaraženo sjeme. Naročito kupuju 
jedan od drugoga, jer oni ne mogu uz najbolju volju, da očiste 
sjeme od viline kose. Zatim nesavjesni trgovci prodavaju takvu 
robu uz snižene cijene, pa odatle opet zaraza. Ako se zaražena 
djetelina daje stoci, to isto kao i kod ptica sjeme viline kose prođe 
cijeli probavni kanal i da se ne ošteti klijavost izlazi opet u izmetni- 
nama, odavle na gnojište, a s gnojišta na polja gdje zaraza počinje. 

Sve gornje dakle doprinosi širenju viline kose i danas, kako 
smo već čuli, gotovo i nema djetelišta, koje ne bi bilo zaraženo 
vilinom kosom. 

Sjeme je viline kose vrlo sitno i po veličini gotovo jednako 
djetelinskom sjemenu. Imade sitnozrne, srednje krupne i krupno¬ 
zrne viline kose. Što je krupnija tim ju je teže očistiti iz djetelin- 
skog sjemena. Samo sjeme klije vrlo teško, pa prođe i par godina, 
da leži u zemlji, a da ne proklije. Zato se naši gospodari često čude, 
kad im se vilina kosa pojavi nakon nekoliko godina, unatoč toga 
što su sijali samo čisto sjeme. U prvoj godini klije vrlo mali po¬ 
stotak, ali se naročito ako je godina pa i malo vlažna brzo raširi 
i doskora je zapažamo kako je pustila duge crvenkasto žute niti 
na sve strane, pa hvata biljku i ovija ih puštajući svoje sisaljke 
u biljku i tako je uništava. Umjesto lišća pravi ovaj nametnik 
male ljuske, bjelkaste cvjetove i napokon čvoraste glavice u kojima 
se nalazi sjeme. Vilina kosa prezimljuje na samoj biljci, a u koliko 
se ošteti od zime, razmnože se slijedeće godine s izdancima, koji 
su ostali tik na zemlji i koji nisu uginuli i u toj se godini još jače 
razvija i čini još veće štete. Tako jedno jedino zrno može da uništi 
po nekoliko kvadratnih metara djeteline. 

No ne samo, da se vilina kosa razmnoži sjemenom, već se ona 
razmnaža i nitima. Ako na pr. pokosimo djetelinu zajedno s vili¬ 
nom kosom, pa ako slučajno padne na nezaraženu djetelinu makar 
samo i komadić ovakove niti, to se vilina kosa dalje tu širi i 
dalje zarazuje zdrave biljke. 

Iz toga proizlazi, da imademo posla s jednim opasnim 'nepri¬ 
jateljem crvene djeteline, kojeg moramo uništavati sa svim mogu¬ 
ćim sredstvima. Ta su sredstva slijedeća : 

1. Valja uzimati samo čisto sjeme, koje je očišćeno 
na posebnim strojevima, a koje je poslije čišćenja pregledano 
po zavodima, koja imadu u tu svrhu stručnjake i koji nakon pre¬ 
gleda svaku vreću plombiraju i stavljaju na nju oznaku, da je 
sjeme pregledano. 

Za čišćenje sjemena crvene djeteline imademo raznih strojeva. 
Tako na pr. imade strojeva, koji čiste pomoću sita. Ovi su strojevi 
bili prije najbolji i samo pomoću njih moglo se je sjeme crvene dje¬ 
teline prilično dobro očistiti od viline kose. Međutim je kod tog 
ispadalo i mnogo djetelinskog sjemena, pa imade slučajeva, ako 

VILINA KOSA 










je vilina kosa bila ma i malo krupnija, da je bio otpadak i 30%. 
To je dakako previše ako se znade, da je djetelinsko sjeme dosta 
skupo. Takvi su strojevi na pr. poznati Roberov stroj ili pak Kol- 
lerich, koji imade sita od žice, dok talijanski strojevi imadu sita 
od svile. 

Međutim danas imade znatno boljih strojeva i aparatura, 
koje potpunoma čiste djetelinsko sjeme od viline kose. Takav stroj 
stoji vrlo mnogo (nekih 300.000.— Din, — tristohiljada dinara) i 
mogu da ga poruče samo neke institucije. Takovih strojeva, koje 
je naručila banska uprava imademo u Hrvatskoj tri i to u Kri¬ 
ževcima, Brodu na Savi i u Osijeku. Njima upravljaju stručnjaci. 
Princip jest slijedeći. Djetelinsko je sjeme glatko, dok je sjeme 
viline kose hrapavo. Ono imade po sebi male kvržice. Kad se sjetne 
crvene djeteline, koje je zaraženo vilinom kosom pomiješa sa sit¬ 
nom željeznom pilovinom, to se ta pilovina zadre i u vilinu kosu 
odnosno u njezine kvržice, dok se na glatko sjeme djeteline ta pi¬ 
lovina ne može primiti. I sad kad se to sjeme pusti kroz valjke, 
na kojima su magneti, to sjeme viline kose, koje je puno željezne 
pilovine, privuku magneti, dok glatko sjeme crvene djeteline 
prođe dalje. Na ovaj se način sjeme crvene djeteline sasvim očisti. 
Ovo je vrlo dobar stroj, ali na žalost vrlo skup. Međutim je odredila 
banska uprava, da se sjeme crvene djeteline može na rečenim sta¬ 
nicama očistiti uz minimalnu pristojbu, a oni koji su iz udaljenijih 
krajeva mogu slati sjeme na čišćenje uz pogođovnu željezničku 
tarifu. Ovaj se stroj zove ,,Trifolin“. 

Preporučili bismo dakle našim gospodarima, da se posluže 
rečenim stanicama, da bi tako malo po malo nestalo viline kose 
sa naših polja i da ne trpimo tolikih šteta od tog velikog neprija¬ 
telja crvene djeteline. 

2. Č i š ć e n j e djetelišta od viline kose. Naj¬ 
energičnija obrana od viline kose jest, da se dotično zaraženo 
mjesto očisti od viline kose i to na slijedeći način : Najprije se do¬ 
tično mjesto pokosi i to još jedan metar više okolo naokolo, dok 
smo zapazili zadnji tračak viline kose. To pomno saberemo u jednu 
hrpicu, podmetnemo slame i zapalimo. Na taj će način vilina kosa 
biti uništena i to ona što smo pokosili. Kad je to spaljeno raširimo 
pepeo po onoj pokošenoj djetelini i sad to mjesto prekopamo ili 
još bolje preštihamo. To mjesto možemo posijati s talijanskim 
ljuljem, koji raste brzo i donese još iste godine otkos. 

3. Prskanje raznim sretstvima kao 5%-tnom 
zelenom galicom ili jakom koncentriranom gnojnicom, pa i sret- 
stvom nazvanim kuskutan. Ova sretstva prividno uništavaju i 
vilinu kosu i crvenu djetelinu, jer se ipak kasnije crvena djetelina 
oporavi, a vilina se kosa u znatno manjoj mjeri ili u opće više ne 
pojavi. Dobro je poslije toga djetelinu oštro pograbljati sa želje¬ 
znim grabljama. 

VftlftVftd (O ro,)anclie minor). Mi 

luiuvuu. možemo biti sretni, da 

se ovaj neprijatelj crvene djeteline 
ne pojavljuje na našim djetelištima 
u većoj mjeri. Na žalost je ovaj 
štetnik dosta čest na duhanu (oso¬ 
bito u Hercegovini), a i na konoplji. 
On pušta svoje sisaljke u korijenje 
djeteline i tako pravi velike štete. 
Silno se umnaža. Broj je cvjetova 
vrlo velik (70 do 80), a broj zrna 
u jednom jedinom plodu iznosi oko 
1500, a na jedan kvadratni metar 
dolazi oko 50 do 100 biljaka. Plo¬ 
dovi pucaju, a sjemenje raznosi vje¬ 
tar, te tako dalje zarazuje polja. 
Ako se jako raztnnoži obično ne vri¬ 
jedi drugi otkos, jer cijelu djetelinu 
uništi ovaj štetnik. 

Da bismo se riješili ovog ne¬ 
prijatelja moramo nastojati, da ne 
dođe do sjemena. Tamo gdje je još 
mala zaraza, moramo djetelinu izva¬ 
diti sa štihačom, korijenje od zemlje 
očistiti i spaliti. Tu ne smije biti 
smilovanja i žalosti za djetelinom, 
već odmah započeti najenergičnijim 
mjerama. Tamo gdje se je volovod 
jako raširio ne preostaje drugo, već 
da se djetelina ne sije, a ako se je 
pojavio na površini treba ga uništi¬ 
ti, da ne dođe do sjemena. 



VOLOVOD 


Pirilffl (Agropyrutn ili Triticum repens). Možemo mirne duše 
l li liva. re( ^ ćj a j e najdosadniji, najstrašniji, a u mnogim 
krajevima i najčešći korov. Pirika se raširi užasno čim tlo i malo 
nemarnije obrađuješ i prekrije ti čitavo polje. Takovo širenje joj 
omogućuje njezino baš za to građeno korijenje. U zemlji stvara 
silne pođanke sastavljene od malih čvorića, a svaki čvorić može 
za sebe pustiti korijenje i stabljiku. Tako od njega postane nova 
biljka, koja iznova stvara podanke i čvoriće. Kod oranja i đrlja- 
nja raskinu se čvorići, zakorijene, a pirika umnoži još jače. 


Podanak raste najbrže u proljeću, a miruje zimi i ljeti za jake 
suše. U njemu je nakupljena hrana, koja hrani mladu biljku. Baš 
radi ove nakupljene hrane pođanci su hranivi za stoku, pa ih svinje 
vrlo rado jedu. 

Pirika se najjače umnožava na vlažnom tlu, koje nije zasje¬ 
njeno gustim usjevom. Ako si polje zasijao slabim, kržljavim sje¬ 
menom pšenice ili raži to znači, kao da si zasijao samu piriku. 
Oranjem si razasuo čvoriće, pa će ovi na proljeće niknuti bujno, 
jer im slabi usjev ne čini nikakove zapreke. 1 na mršavom i ne- 
gnojenom tlu caruje pirika. Na takvom zemljištu raste žito ispo-, 
četka jako slabo, pa ga preraste pirika, koja je otpornija i ima 
dosta nakupljene hrane. Čim je jednoč nadrasla žito, potisne ga 
i zaduši, raširi se na njegovom mjestu, nakupi opet mnogo hrane 
i razmnoži podanke, pa ti do godine poplavi polje još jače. Crvenu 
djetelinu već u prvoj godini nadjača i uguši, a druge godine 
izgleda njiva kao da i nije sijana crvena djetelina. 

Gdje se jedamput jako zakorovi, tu se je teško riješavaš i 
to samo razumnim radom u nekoliko godina. Zasadiš li zapi- 
ričeno polje korunom i drugim okopavinama, slabo ćeš joj 
naškoditi, jer će između jednog i drugog okapanja toliko narasti, 
da si uzmogne nakupiti dovoljno potrebite hrane. Ni drljanjem 
je ne ćeš uništiti, već naprotiv umnožiti, ni grabljanjem iza 
drljanja i oranja, jer će grablje izvući tek neznatan dio piriči- 
nog korijenja. Nešto ćeš je umanjiti odvodnjivanjem vlažnog tla 
ili drenovanjem, budući da će tada stvarati manje pođanaka. 

Najbolji način je, da izgladnimo podanke i da im ne damo, 
da si nakupe hrane. To ćeš postići ako polje zasiješ usjevom, koji 
u proljeće jako i bujno raste, pa će je prerasti, zasjeniti i ugušiti. 
Pirika će ostati u sjeni bujna usjeva malena i kržljava, ne će si 
moći nakupiti hrane, nego će oslabiti. Već prve ćemo godine opa¬ 
ziti, da je mnogo slabija, a iza nekoliko će je godina posvema ne¬ 
stati. Jarinom ne ćemo to postići nikada, jer jarinu silno nadbusa 
i natkrili svaki korov. Od žita je stoga najbolja ozima raž, a od 
drugog bilja gorušica i repica. Prije nego ćeš zasijati usjev, kojim 
kaniš uništiti piriku, moraš da uzoreš jako duboko. Dubokim 
oranjem dođu podanci piričini nisko u zemlju, oslabe, kasnije teže 
niknu, pa će ih lakše prerasti usjev. 

U velikoj ćeš mjeri umanjiti piriku redovitim i temeljitim 
popasivanjem. Stoka će neprestano odgrizavati zelene dijelove, 
pa ne će podanak moći do hrane. Najprikladnije su za popasiva- 
nje ovce i svinje. Uništavanje ćeš znatno olakšati, ako ostaviš 
polje na ugaru, uzoreš za suha vremena i pustiš ovako u brazdama. 
Podanci će poginuti od suše, pa ih možemo konjskim grabljama 
pograbljati i pokupiti. Šteta je baciti te podanke, jer su, kako rekoh, 
jako hranivi, a uz to imaju u sebi mnogo sladora, pa ih stoka rado 
jede. Samo ih moraš očistiti od zemlje. Najprije ih otuci, zatim 
operi, pa osuši i podaj svinjama ili kravama u svakoj množini. 

Ako ti polje nije jako zakorovljeno, bit će već dosta, da ga 
duboko obradiš, dobro pognojiš, na vrijeme i uredno zasiješ zdra¬ 
vim i svježim sjemenom. Gnojenjem i dobrom obradom će se 

usjev bujno razviti i prerasti piriku, koja će svake godine sve 
više slabiti. Stoga si mogao svagdje vidjeti, da je u marljiva 
gospodara i manje pirike. 

Osiak (^ rs > um arvense). Dosadan je to korov, jer se vrlo 
i # Iako ugnijezdi svagdje. Znade se i na crvenoj djeteli¬ 
ni raširiti. Pojedi¬ 
na biljka proizvo¬ 
di mnogo sjemena, 
a vjetar ga silno 
raznosi, jer je op¬ 
skrbljeno čuper- 
kom vunice, da 
lakše leti. Čim uda¬ 
ri na svom lijetu 
u koji predmet, 
plot ili drvo, otki¬ 
ne se čuperak i 
sjeme, koje je sa¬ 
da golo, padne na 
zemlju i dalje klije 
te zarazuje djeteli¬ 
nu. Raste najbolje 
na teškim tlima 
i pušta korijenje 
prilično duboko. 

Iz korijenja izbije 
jedna glavna bilj¬ 
ka i mnogo po- 
stranih izbojaka, 
za koje se često 
misli da su poseb¬ 
ne biljke. Odrasli 
osjak može doni¬ 
jeti 4 do 6000 sje- 
menaka. 

Šteta je od 
njega dvostruka. 

Prvo što otima 
crvenoj djetelini 
hranu i mjesto, a drugo, što spriječava košnju radi svojih oštrih 
bodljika. Pojedinac će ga teško sam uništiti na svom posjedu, 
osobito, ako je u blizini koji nemaran susjed, jer će njegovo polje 
biti rasadište, odakle će se osjak širiti na sve strane i uvijek po¬ 
novno zaražavati očišćeno tlo. Iskorjenjivanje bi morala preuzeti 
općina u svoje ruke i svakog nemarnjaka prisiliti, da uništava 
osjak pod pretnjom globe i zatvora. 

Iskorjeniti ga je dosta teško, jer pušta korijenje duboko, 
pa ga ne može zahvatiti plug. No ipak ćeš ga dubokim oranjem 
znatno oslabiti i spriječiti mu rast. 1 u sjeni se ne snalazi dobro, 
pa će ga redovito gnojenje, gust i bujan usjev jako umanjiti. Naj¬ 
bolje ga uništavaju lepirnjače djetelina i lucerna. Osobito je za to 
prikladna lucerna, jer ima jak rast, mnogo lišća i traje po 4 do 6 
godina. Zasij lucernu na jako zakorovljenom tlu, dobro je obrađuj 
gnoji i drljaj, pa ne će iza nje biti osjaku nigdje ni traga. 

Iz svih tih mjera marljivo moraš kositi puteve i živice, da 
ne dozori osjak, ako se tu nalazi i da ga vjetar ne odnese na njivu. 
Osobito revno čisti zemlju uz plotove i ograde, jer ga tu ima obično 
najviše. 


Pfpolfno (Equisetum palustre). Preslica se umnožava na dva 
r 1 CMlta. načina: ili truskama ili podancima. Truske pro- 
kliju, kada dođu u rosu ili kaplju vode, a podanak se povlači du¬ 
binom od po jednog i po metra i znade biti dugačak do 10 metara. 

Gdje je god na podanku nakupljeno 
nešto hrane, može da izbije nova 
biljka. Zato se silno umnožava i 
teško iskorijenjuje. Za poplave pušta 
malene gomoljiće, koje voda odnese 
i otplavi u drugi kraj. Od takvog 
jednog gomoljića naraste opet pre¬ 
slica. 

Voda je prvi uvjet njezina rasta 
i razvoja, pa se na vlažnom tlu 
najviše širi. Koristi nema od nje 
nikakove, jer je otrovna, pa stoka 
lako nastrada. Rijeđe nastupi smrt, 
no vrlo je često opadanje mlijeka, 
pobacivanje i naglo mršavljenje. 
Marva je, istina, izbjegava i kloni 
je se, ali se nesreća ipak znade do- 
goviti. Najškodljivija je kao zelena 
na livadi, dok je u sijenu manje 
otrovna i pogibeljna. 

Ako je ikako namjeravaš uni¬ 
štiti, neka ti je prvi posao da osušiš 
tlo. Čim osušiš, ođvođnuješ ili dre- 
nuješ posjed, nestane toga namet¬ 
nika za kratko vrijeme. Inače ga se 
rješavaš, da duboko uzoreš tlo, do¬ 
bro pognojiš i zasiješ gustim zdravim 
usjevom. Možeš ostaviti i polje na 
ugaru, češće ga pokositi i popasti, 
da uništiš zelene dijelove i izglađniš 

podanke. Nekoji preporučuju sipanje kalcijeva klorida, za koji 
vele, da ubija preslicu. Samo ga valja sipati u velikoj množini 
preko 300 kg po rali, pa će se već pokazati povoljan uspjeh. 

Pptiipfl i (TnniCfPf) (Sinapis arvensis i Raphanus rapha- 

l\epiLd 1 gUrUMLd. nistrum ). Repica i gorušica spadaju 

među najgore i najpogibeljnije korove, koji silno haraju, kad se 
jednoć ugnijezde, a teško ih je iskorijeniti. Kako su oba korova 
vrlo slična, često ih se zamjenjuje. Nije ih ni potrebno razlikovati, 
jer žive na isti način, a jednako se i uništuju, tek je repica nešto 
otpornija prema zelenoj galici. 

Gdje se rašire vrlo su pogibeljni, jer brzo rastu i odmah pre¬ 
rastu usjev, zasjenjuju ga svojim širokim i ubojnim lišćem, a iz 
tla crpe vlagu i hranu. Obično se pojavljuju u velikoj množini, 
jer se brzo množe. Njihovo sjeme ostane klijavo dulje vremena, 
pače i veći broj godina, a proklije samo onda, ako nije dublje od 
četiri centimetra u zemlji. Zime ne podnosi, pa je nalaziš ponaj¬ 
više u jarinama, no kako brzo raste nadfaste i ozimine. 

Vrlo ju je teško posvema uništiti i to baš radi toga, što klije 
u plitkom sloju i što je sjeme vrlo dugo klijavo. Istina, dubokim 
oranjem spriječit ćeš, da sjeme ne proklije, no kroz dulji niz go¬ 
dina valjda ćeš ga jednoć izorati bliže površini, pa će ipak prokli- 
jati. Zato ćeš je često naći na polju gdje si uvjeren, da je posvema 
zatrta. Nekoji preporučaju, da se takovo zakorovljeno tlo ore 
posebnim plugovima, koji odozgo plitko prevrću zemlju, dok 
dublje slojeve rahle posebnom napravom. Plitko zaorano sjeme 
će proklijati, pa se mogu lako uništiti mlade biljke. 

Gorušica i repica dozrijevaju dosta rano i donose sjeme još 
prije žetve. Osobito se to događa kod kasnog usjeva. S rano do¬ 
zrelim usjevom pokupit će se i nešto njihova sjemena tako, da će 
manje doći u crvenu djetelinu. Pokupljeno sjeme lako će se odije¬ 
liti trijerom, a upotrebljava se za ulje. Od 100 kg sjemena dobije 
se 35 kg ulja i 60 kg uljenih pogača, koje su izvrsna krepka hrma 
za stoku. 

Kaniš li se dakle riješiti tog korova, ne smiješ orati duboko 
zakorovljeno tlo, jer bi inače spremio u zemlju veliku zalihu sje¬ 
mena. Onaj dio polja na kom si nakanio uništiti korov zapraši 
plitko u jeseni, a nikli korov uništi ponovnim prašenjem. U pro¬ 
ljeće možeš to ponoviti. Na taj će način nići velik dio sjemena, 
što je u zemlji. Jedan dio niklih biljaka zatrt će se plitkim ora¬ 
njem, dok će drugi dio uništiti mraz i smrzavica. 

Dobro je sretstvo proti repici također jedna vrsta umjetnog 
gnoja, a to je vapneni dušik (kalcijski cijanamid). On je tako jak, 
da uništi i izgrize repicu, dapače naškodi nešto i usjevu. Usjev 
se poslije popravi i postane još bujniji, dok repice nestane. Vapneni 
je dušik najbolje sipati u jutro za rose i to 40 do 50 kg do rali. Si¬ 
panje će biti naročito valjano, dok repica dobije drugi list, a kad 

repica ostari ne ubija je niti vapneni dušik. Od sipanja je i ta ko¬ 
rist, što se pognoji usjev dušikom i vapnom. Ovo dakako valja 
raditi u predusjevu, jer crvenu bi djetelinu vapneni dušik uništio. 

U novije se vrijeme uspješno uništava repica i gorušica rasto- 
pinom zelene galice. (Ne modre, koja se upotrebljava za 
štrcanje vinograda i proti tvrdoj snijeti). U 100 litara vode rastopi 
se 15 kg zelene galice, pa se dobije 15%-tna rastopina, koja je 
dovoljno jaka da uništi gorušicu. Repica je nešto otpornija, pa će 
trebati jača tekućina i to od 20 do 28%. Ta će rastopina škoditi 
i žitu, no u tako maloj mjeri, da će se doskora oporaviti. S ovom 
se rastopinom štrca zakorovljeni usjev. Male površine mogu se 
štrcati običnom vinogradarskom štrcaljkom, dok su za veće po¬ 
sjede napravljene posebne sprave. 

Da si posve očistiš polje dosta je uzeti po rali 200 do 300 1 
rastopine ili krute zelene galice 30 do 40 kg za gorušicu, a 40 do 60 

kg za repicu. Polijevati se 
mora dok je još mlada, jer 
na staru tekućinu slabo dje¬ 
luje. Ne smije se ni prerano 
štrcati, dok još nijesu sve 
biljke izašle iz zemlje. Ako 
je bilo štrcano prerano, va¬ 
lja štrcanje ponoviti. Usjev 
će iza toga biti tako čist, 
kao da u njemu nije bilo 
gorušice ni repice. Sve ovo 
valja raditi u predusjevu, 
jer kako je već gore reče¬ 
no, ova bi sredstva naško¬ 
dila i crvenoj djetelini. 

Različak. 

Različak se rijeđe pojavlju¬ 
je u velikoj množini ali je 
zato dobar gost kod crvene 
djeteline. Zato ni ne škodi 
mnogo usjevu, što bi ga 
zasjenjivao ili mu oduzimao 
hranu, nego je pogibeljan 
zato, što se njime šire neke 
biljne bolesti, a to je dosta, 
da ga treba redovito uni¬ 
štavati. 

Otporan je proti zimi, 
te klije već jeseni. Zato ga 
revan nalazimo samo među ozi- 







mirna a kasnije u crvenoj djetelini, 
jer ga u jarinama uništi proljetno 
obrađivanje. Različak pušta duboko 
korijenje, radi toga mu drljanje malo 
škodi. On dozrijeva baš u vrijeme 
žetve, ali ne rasipa sjeme po livadi. 

Sjeme se naime vrlo teško trusi, te 
dođe sa žitom na gumno, no ni 
mlatnjom ne ispane, već ostane u 
glavici. Glavice pune sjemenja dođu 
sa slamom na gnoj, a gnojem u polje. 

Na taj se način najviše širi. 

Sirenje ćeš najlakše spriječiti, ako 
takav gnoj u kojem ima različka, ne 
izvažaš pod ozimine nego. pod oko- 
pavine, gdje ćeš obradbom lako 
uništiti nikli različak No sve sjeme 
ne će iznići iste jeseni, nego će ga 
nešto nići i dojduće jeseni. Zato ćeš 
iza okopavina sijati jarinu, a iza jari- 
na ne će više biti različku ni traga. 

Mak divi ii ( Pa P aver R h °eas). 

iuaiv U1WI J I# Lijep je to cvijet, 
krasne jasno crvene boje, pa se 
polje nemarnjaka može već iz dale¬ 
ka poznati po svome rumenilu. Ri¬ 
jetko se kada pojavljuje u većoj 
mjeri i to samo na poljima, koja su 
zapuštena. Na dobro obrađenom tlu 
je vrlo rijedak. 

Ako ga marva više jede može 
joj naškoditi, jer u lišću i stabljici 
ima otrova. To se događa vrlo ri¬ 
jetko, pa nam glavnu štetu nanosi Skrobotac 

zasjenjivanjem usjeva i to mladog, 

jer mak raste u proljeću vrlo brzo. Ljubi vlagu, pa ga se može 
najčešće naći na vlažnim poljima. 

Riješit ćeš ga se dosta lako. Ako ti je tlo vlažno, nastoj ga 
Kivodniti, a time će ti nestati osim maka još i drugih dosadnih 
korova. Najjače ga zatire dobro obrađivanje i gust bujan usjev, 
pa stoji do tebe hoćeš li dozvoliti, da mak po polju još i dalje banči 
i umanjuje prirod. Ne zaboravi pri tome, da moraš sjeme dobro 
očistiti trijerom, jer ti se može i na taj način zavući na njivu. 

Revan ili volujsko oko. 1 

ne siju okopavine, revan je i vrlo čest. Žilav je to korov, teško 
ugiba, a silno se množi. Odrasla biljka može da donese i preko 
22000 sjemenjaka.Najradije se pojavljuje u ozimima. 



PASTIRSKA TORBICA TRPUTAC 

Uništava se posve lako. Treba samo promijeniti način obradbe, 
uvesti dobru oplodnju, osobito dosta okopavina i krmnog bilja, j 
pa će ga za nekoliko godina posve nestati. 

(Rhinanthus). Škrobotac je biljka nametnica,! 
OKI UUUlrtt'. ko j a £j v i na ra čun drugog bilja. Kad ovoga : 
ne bi bilo u blizini uginuo bi on već za kratko vrijeme. Cim se nađe i 
uz biljku, pričvrsti se korijenjem za njezino korijenje i hram se j 

njezinim sokom. Time jako slabi usjev, a pogotovo ako ga imade 
mnogo. 

Gust ga i bujan usjev preraste i zasjeni, pa ugine, jer mu je 
svijetlo vrlo potrebno. S livada s gustom djetelinom i visokom tra¬ 
vom nestane ga brzo. Želiš li škrobotac otstraniti s njiva bit će. 
najbolje, da ih isušiš, ako su vlažne i da ga plijeviš prije nego 
ocvate. Dosta ćeš ga uništiti, ako u proljeće pređeš usjev laganom 
drljačom. 

Osim gornjih nalazimo u crvenoj djetelini još i Pastirsku 
torbicu, Trputac, Stoklasu i t. d. 


ŽIVOTINJSKI NEPRIJATELJI 

tim Među životinjskim neprijateljima najveći 
ijo to. j es ^ štetočinac poljski miš. On znade tako 

uništiti djetelinu, da izgleda od samih mišjih šupljina kao rešeto. 

Za gospodara je vrlo pogibeljan iz razloga, što se vrlo brzo 
množi. Jedan par, koji je prezimio, može imati do jeseni do 200 
potomaka. Za to ih je najbolje uništavati u proljeće, jer se time 
najlakše spriječi preveliko umnožavanje. Tako se brzo množe 
radi toga, što se preko ljeta više puta pare i što mladi, koji su iz- 
leženi u proljeće i početkom ljeta, do jeseni imadu također mlade. 
Osim toga izleže se uvijek više ženki nego mužjaka, pa je i to ve¬ 
lik uzrok brzom širenju. 

Velika je zaprijeka za širenje miševa oštra zima u proljeću. 
Oni se vrlo rane pare pa već sredinom travnja dobiju mlade. Ako 
je u to vrijeme jaka studen, oni uginu. Osim toga uništavaju ih 
mnogo i ostale životinje. Najveći su im neprijatelji: lasica, her- 
melin, lisica, rovka, jež, sova, tvor, mačka i grabežljive ptice. 
Osobito ih uništuje lasica. Ona ih zimi traži pod snijegom i na taj 
način pravi gospodaru veliku korist. Svaki je razuman gospodar 
dužan sve životinje — u koliko mu nijesu inače štetne — zaštići¬ 
vati i nastojati, da se što više razmnože. Onda se ne treba bojati, 
da će se poslije u crvenoj djetelini miševi previše raširiti. 

Pojave li se miševi u jeseni u velikoj množini, obično ih je 
slijedeće dvije godine malo. To je i lako razumljivo. Kada ih je 
vrlo mnogo, nemaju dovoljno hrane, pa ih dosta ugine od gladi. 
Oni, koji preostaju radi slabog hranjenja su kržljavi i slabi, pa ne 
mogu podnijeti zimu i mnogo ih strada preko zime. Iza godine, 
u kojoj je bilo mnogo miševa, obično dolazi plodna godina, jer 
tijelo miševa ostane u zemlji, pa ga gnoji. 

Već sam spomenuo, da je miševe najlakše uništiti, ako ih se 
uništava u proljeće, dok se još nijesu jako razmnožili. Do sada je 
najbolje sredstvo, koje je uveo Loeffler. To su gljivice, koje se zovu 
Bacillus typhi murinum, od kojih miševi obole na priljepčivoj 
bolesti sličnoj ljudskom tifusu. Jednostavno se namoči kruh ili kako- 

vo sjeme u tekućinu u kojoj ima tih gljivica, pa se rasipa po polju 
ili turi u mišje rupe. Svaki miš, koji jede te hrane, oboli i ugine, 
a pošto je bolest priljepčiva prenosi se i na druge miševe. Dobra 
strana toga sretstva jest, da škodi samo miševima, dok je za ostale 
životinje neškodljiva. 

Imade još otrova, kojim se truju miševi. Najbolji se pokazao 
fosfor. Fosforom se truje ovako : 

U kašu od brašna i vode, kada se već prilično ohladila (treba 
da je mlaka), metne se nešto fosfora i miješa, da se fosfor raziđe. 
Kaša ne smije biti prevruća, jer se fosfor lako upali. Kada se fos¬ 
for razišao otrov je priređen. Treba ga samo raznijeti po polju. 
Najbolje je da to čine dvojica: jedan nosi otrovnu kašu, a drugi 
kratku slamu. U svaku mišju rupu treba turiti po jednu ili dvije 
slamke umočene u kašu. Kada miš izlazi iz rupe kaša mu se pri¬ 
lijepi uz krzno. On se čisti, jer voli čistoću, pa se čišćenjem i otruje. 
Odlično je sredstvo i „želio” zrnca, koja se metnu pred rupu. Miš 
ih pojede i otruje se. Vrlo su dobri i razni plinovi, koji se uduvaju 
raznim aparatima u rupe. 

Miševi se još uništavaju valjanjem valjcima ili još bolje je- 
žastim valjem. Gladak valj pritisne miševe i na taj ih način ubije, 
dok ih ježasti valj mnogo probode. 

Dobro je još miševe loviti i to pomoću posebnih mišolovki, 
koje se ture u rupe. Miševi se love i u jame. Jednostavno se iskopaju 
— osobito na rubu polja — oko 16 cm široke, a 30 cm duboke jame 
uspravnih stijena. Svaki miš, koji upane u jamu ne može više iz 
nje i ugine od gladi. 

Ipak su najveća zapreka, da se miševi suviše ne rašire životi¬ 
nje, koje ih uništavaju. Za to ponovno naglašujem, da će svaki 
gospodar najlakše i najjeftinije boriti se proti miševa, štiti li ove 
životinje i nastoji li, da se što više umnože. To nije težak posao, 
a radi se bez ikakovih troškova. 

Pnlfaki mi7 (Limax agrestis). Poljski puž izjeda lišće mlade 
I UlJoKl djeteline, pa je zato, pojavi li se u velikoj mno¬ 

žini, vrlo štetan. On voli vlažno tlo, dok suše^ nikako ne podnaša. 
Zato ih ima, kad je jesen vlažna vrlo mnogo. Živi i po nekoliko go¬ 
dina. Ženka snese u. kolovozu ili rujnu do 400 prozirnih jajašca 
na zakrito i po mogućnosti vlažno mjesto. U jeseni ili ako je vrijeme 
vrlo nepovoljno u proljeće izvale se iz jajašca mladi pužići. U prvo 
vrijeme žive na skupu, no poslije se raziđu, te si svaki sam traži 
hranu. Preko dana se sakriju pod lišće, brazde ili kamenje, da se 
tako očuvaju od vrućine. 

Obrana. Gdje ima mnogo puževa, dobro je sijati što ranije 
ozimi usjev da on dosta naraste, dok se pojave puževi u većoj 
mjeri. Starijem usjevu nikada tako ne škode, kao kada je posve 
mlad. 

Puževi se još uništavaju živim ili svježe gašenim vapnom. 
Mladi puževi, čim padne na njih nešto vapna pocrne i uginu. Sta¬ 
riji su nešto otporniji, pa je stoga dobro sipati dvaput uzastopce 
po istoj plohi. Sipati vapno valja rano u jutro, dok se još puževi 
nijesu sakrili. 

Jednostavan je način, kako će se hvatati puževi, da se po polju 
razbacaju cigle. Pod njih će se pred jutro zavući puževi, pa po danu 
treba samo poslati djecu, da ih saberu. 

Ličinka klišnjaka. ££ 

djetinje dobe, dok se s njim igrao. Izvrneš li ga na leđa, on odskoči 
pucne i u zraku se prevrne, a to te sve zabavljalo kao mladića. 
Dok si se s njim igrao sigurno nijesi ni pomislio, da ta na oko nevina 
životinjica može biti uzročnikom velikih šteta. No ipak je tako. 

Kukac sam ne pravi štete, no njegova je ličinka za gospodara 
vrlo štetna. Kukac naime snese jaja u tlo. Pri tom najvoli, da je 
tlo zbito, zato i najradije nosi jaja u livadno tlo ili u djetelinu. 
Iz jaja se izvale ličinke, koje žive u tlu i hrane se 4 do 5 godina 
biljem, dok se ne zakukulje i preobraze u kukca. One se hrane 
biljnim korijenjem i podzemnim dijelovima biljki, te na taj način 
ako ih ima mnogo, prave gospodaru silnu štetu i na crvenoj dje¬ 
telini. 

^ Ličinke se hrane svim biljkama, te su stoga štetne za sve usjeve. 
Ličinke prave najveće štete na djetelini, dok ona je još posve mlada, 
dakle u ožujku, travnju i svibnju. Oranica na kojoj su se pojavile 
ličinke u većoj množini izgleda u proljeće vrlo bijedno. Usjev je 
požutio a bilje uvenulo i priklonilo se zemlji, tek je gdjegdje koja 
još uspravna i zelena. Ako je ličinka jako raširena, često se događa, 
da se mora preorati usjev i nanovo sijati. 

Obrana. Gospodari su pokušali na mnogo načina, da se 
riješe tog štetnika, no do danas nije uspjelo nikome da pronađe 
sretstvo, kojim bi se posve uništio. Svi otrovi, pa močenje u raznim 
rastopinama nijesu pomogli. Izgladniti ga opet nije moguće, jer 
se ličinka hrani sa svim vrstama bilja. 

Pojavi li se ličinka na tvom polju u većoj množini, najprije 
ćeš je se riješiti, držiš li se ovih naputaka : 

Preori oranicu kasno ljeti (koncem srpnja ili početkom kolo¬ 
voza) i to najmanje 15 cm diuboko, a onda ju pobranaj. Na taj ćeš 
način izbaciti na površinu mnogo ličinaka, koje će uginuti od vru¬ 
ćine ili će ih pojesti vrane i ostale životinje koje se hrane štetnicima. 

Sij plitko. Ličinke se zadržavaju u dubljim slojevima, pa ako 
si sijao plitko, teže će naići na korijen djeteline i manje će ga ošte¬ 
titi. Osim toga tada se korijenje brže razvija, pa će biti otporniji 
i manje će trpiti od oštećenja. Ipak je najbolji sumporougljik. 
Na svakom kvadratnom metru napravi se 5 rupica, koje su 5 
centimetara duboke i u njih se ulije 3—5 kubičnih centimetara 

sumporougljika i odmah zatrpa. Tu se plin raširi i ubija žič- 
njaka ili klišnjaka. Svakako čuvaj ptice i životinje, koje uni¬ 
štavaju štetnike. Osim gornjih imade još životinjskih štetočina 
na crvenoj djetelini, ali ti ne prave velike štete. 


KOŠNJA 

Crvena djetelina daje već u prvoj godini t. zv. strnokos, koji 
isplaćuje sjeme*i obradbu. Ako je jesen lijepa može se u toj godini 
dobiti jedan mali otkos. Međutim valja paziti, da taj zadnji otkos 
ne uslijedi prekasno, jer crvena djetelina mora da pođe jaka u zimu ; 
u protivnom slučaju lako pozebe. Mnogi običavaju mjesto drugog 
otkosa pustiti stoku, da djetelinu popase. Govedo na paši ne odgriza 
djetelinu do korijena, kako to čine ovce. Stoga je bolje, da pasu 
goveda, ali samo u tom slučaju, ako je jesen lijepa, a zemlja nije 
vlažna, jer inače stoka jako ugazi zemlju, a time se dakako uni¬ 
štava i djetelina. Samo se sobom razumijeva, da ne smijemo na 
djetelinu pustiti stoku gladnu i da se preždere, jer od djeteline, 
kako je poznato, može se stoka lako naduti i kod toga lako stradati. 
Stoga je potrebno, da stoka već prije u staji nešto jede, a poslije 
može se ju pustiti na djetelinu, koja nije vlažna t. j., da nije na njoj 
rose ili da nije mokra od kiše. Ako je pak u jesen sijana djetelina, 
onda se stoka ne smije pustiti na nju, da se pase. 

Glavna korist djeteline jest druge godine. U toj godini daje 
djetelina dva, a često i tri dobra otkosa, ako se kosi za krmu, a ne 
za sjeme i ako prvi i drugi put ne kosimo odviše kasno. Odličnu 
pašu daje nakon druge košnje. 

Crvena djetelina kosi se u punom cvatu, jer tada daje najveći 
prirod, a i hraniva su u najvećoj mjeri sadržana. Čim je djetelina 
starija, tim sadržaje manje vode, a sve više suhe tvari. Bjelančevina, 
ugljohidrata i mineralnih tvari imade sve manje, a surovih vlaka- 
naca sve više. U mladosti primaju biljke više dušičnate hrane i 
pretvaraju ih malo pomalo u bjelančevine, a u kasnijem razvoju pre¬ 
vladava tvorba nedušičnatih tvari. Što biljka biva viša, to mora, 
da bi se stabljika uzdržala, imati više surovih vlakanaca, pa se 
u tu svrhu pretvara jedan dio nedušičnatih tvari u surova vlakanca 
i tako postaje stabljika čvršća i mi kažemo, da stabljika odrvenjuje. 
Iza cvatnje prelaze hraniva u sjemenje i plod i tako nastaje još 
više surovih vlakanaca. 

Kako ova surova vlakanca djeluju i na probavljivost, jasno je, 
da su starije biljke probavljive, kako vam to potvrđuje i slijedeći 
pokus. Od tri parcele na jednom dobrom djetelištu bila je jedna 
pokošena upravo kad su se cvatovi počeli pokazivati, druga par¬ 
cela bila je pokošena, kad je djetelina bila u punom cvatu, a treća 
kad je 2/3 cvatova već požutjelo. 

Pokus je proveden na volovima a dobiveni su donji brojevi 
izraženi u postotnom sadržaju : 



Sastav 

Koeficijent 

probavljivosti 

Postotni sastav 

1. 

otkos 

2. 

otkos 

1 3 * 

■ otkos 

otkos 

2. 

otkos 

1 3 * 

| otkos 




vode 

16*- 

16*- 

16*- 

_ 

— 

_ 

_ 

_ 

_ 

surovog proteina 

16*4 

13*7 

11*1 

70*9 

65*- 

58*8 

11*6 

8.9 

6*5 

surove masti 

1*9 

2*4 

2*4 

58*- 

64*4 

60*2 

1*1 

1*5 

1*4 

surovih vlakana 

21*3 

23*6 

24*2 

50*6 

46*6 

39*8 

10*8 

11*. 

9*6 

neduš. ekstr. tvari 

35*9 

37*8 

40*6 

70*2 

68*4 

66*3 

25*3 

25*9 

27 r - 

čistog pepela 

8*5 

6*5 

5*7 

— 

— 

— 

— 

— 

— 

organske supstancije 

74*5 

77*5 

78*3 

64*6 

61*- 

56*8 

48-8 

47*3 

44*5 


Kod svih biljki, što ih uzgajamo za dobivanje sijena i kod 
kojih nastojimo, da dobijemo što više probavljivih sastojina, do¬ 
kazalo se je da je za košnju najzgodnije vrijeme u doba prve polo¬ 
vine cvatnje. Ako se kosi prije, imade biljka doduše u sebi procen¬ 
tualno više hranivih sastojina, ali je količina biljke malena ; ako 
se kosi poslije cvatnje dobiva se više, ali lošije krme. Kod te razlike 
između količine i vrsnoće sijena radije ćemo se odlučiti da kosimo 
ranije nego li da otegnemo s košnjom dugo poslije cvatnje. 

SUŠENJE 

Ako imade u djetelini i trave, sušenje se mora obaviti, kao i 
sušenje trava. Inače vrijedi pravilo, da se djetelina čim manje pre¬ 
okreće. Djetelina imade mnogo lišća, koje se i brže suši od stabljike. 
Kod preokretanja se to lišće vrlo rado truni pa možemo često vidjeti 
kako naši gospodari sa polja voze samo stabljiku djeteline bez 
lišća. A ipak ovo lišće sadržaje dvostruko toliko bjelančevine nego 
li stabljika (22.5 naprama 11.5 postotaka). Zato valja sušenju 
djeteline posvetiti posebnu pažnju. Najbolje je, da se djetelina 
nakon što je pokošena pusti dva dana u otkosima, preokrene i 
kupča u plastiće (hrpice). Poslije toga opet u veće i veće plastove 
i kad se je posušila odmah valja voziti kući i spremiti je. Dakako 
da je najbolje, da se djetelina sprema rano u jutro, da čim manje 
lišća otpadne, jer je djetelina u jutro od rose još žilava, pa kod 
nalaganja u kofa i istovarenja ne otpada toliko lišća. 

Tamo gdje imade dosta sunca i topline, moći će se djetelina 
osušiti za par dana, ali u krajevima, gdje je sušenje polako, taj 
način sušenja ne odgovara, pa je bolje, ako se djetelina suši na pi- 

ratnidama, kozlićima, kolcima i sličnom, kako to rade kod nas u 
Gorskom kotaru i u Sloveniji. 


I 


Brojni su pokusi dokazali, da ansilirana crvena 
HlIMluACl« djetelina sadržaje više probavljivih krmiva od 
sušene djeteline. 



Djetelina se ansilira ovako : Kad je djetelina pokošena, vo¬ 
zimo je odmah kući, isječka se sa sječkarom i baca u silos. Jedan 
radnik pri tom prska razrijeđenom melasom ili joj pak dodaje 
naribanu šećernu repu. Tu sječku valja dobro ugaziti, a kad je 
silos pun puncat, valja ga zatvoriti. Moramo paziti, da sjecka bude 
u istinu dobro ugažena, jer se poslije u silosu ne će jako sleći. Budu¬ 
ći da se valjano ugažena crvena djetelina sleže obično samo za 10%j 

Danas je ovo najbolji i najmoderniji način spremanja krme 
u opće, a crvene djeteline napose, pa kako je u silosu odlična krma, 
a gubici su upravo minimalni, to preporučamo našim gospodarima, 
u koliko im to dopuštaju sredstva, da izrade silose. Kako valja 
silose praviti, ansilirati itd. naći ćete u knjizi Dr. B.Turine: Silos, 
njegova uloga i važnost u seljačkom gospodarstvu. 



KOSiliCžl Nošnja se obavlja ili sa kosom ili pak s kosilicom, 
ivuoi iva. 3 amo se S0 | 3 0rn razumijeva, da je rad sa kosili¬ 
com mnogo brži, bolji i jeftiniji. Danas imade u prometu mnogo 
raznih fabrikata, ali je ipak potrebno, da svaki gospodar znade 
nešto o kosilici, jer iako danas nije u mogućnosti, da je nabavi, 
možda će to biti sutra, a moguće u društvu s drugim gospodarima. 

Kosilica se sastoji iz dva glavna dijela : Iz rezalice, koja je 
obično na desnoj strani i od stroja, koji miče nožem. Stroj koji 
miče nožem, nalazi se ispod sjedala kočijaševa na dvijema kotačima. 
Sastav mu je posve jednostavan. Kada kosilica ide, okreću se ve¬ 
liki kotači i njihov se rad prenosi na drugi manji poprečni kotač, 
na kome je poluga s noževima. Ova se okreće vrlo brzo i giblje 
polugom. 

Rezalica je sastavljena od noža i prstiju. Nož je poluga, koja 
ima na sebi vrlo oštre zube. Ovi se pritisnu na prste i režu poput 
škara. Kada rezalica zađe u žito, razdijele ga prsti na jednake dije¬ 
love (po prilici kao kad ruku urineš u vlase), a nož ga samo podreže. 
Zubi na nožu moraju biti oštri, pa ih valja promijeniti nekoliko 
puta na dan. Noževa imade dvije vrsti : ili glatkih ili pilastih po¬ 
put turpije. Glatki noževi služe za travu i crvenu djetelinu, a pi- 
lasti za žito, jer bi se tvrdo vlaće sklizalo na glatkom nožu. Može 
se nabaviti i poseban brus. 

Kod običnih kosilica, koje inače služe za košenje trave i dje¬ 
telinu pada ona na zemlju onako, kako je podrezano. Kosilice 
za žito slažu se posebnim napravama u snopove. Ovakav stroj je 
koji se dade kombinirati tako da bude i za travu i za žito vrlo do¬ 
bar, a nije mnogo skuplji od obične kosilice. Ovakovi se strojevi 
vrlo brzo i dobro isplaćuju. Svaki maloposjednik morao bi imati 
bar kosilicu za travu, pa će njome moći brzo i jednostavno požeti 
svaku vrstu žita* trave i djeteline. 

Kosilica je dosta skupa. Zato je treba paziti i držati čisto i 
uredno, hoćemo li, da nam traje dugo i da se isplati. Preko dana 
je treba češće uljiti, a svaku je večer, kad se vratiš s polja, dobro 
očisti i natnaži uljem. 

Rad kosilice, njezine prednosti i mane. 

Nema posla u gospodarstvu, koji bi se morao obaviti u tako kratko 
vrijeme, kao košnja. Imaš li nešto veći posjed, jedva ćeš dospjeti da 
pokosiš travu i djetelinu i žito na vrijeme. Znamo n. pr. što znači 
prezrelo žito, a i sam si se već osvjedočio o tome. Neka samo 
jedan dan puše nešto jači vjetar, već se gotovo ne isplati ni žeti. 
Jedina ti kosilica omogućuje, da sve na vrijeme urediš i da travu 
i djetelinu i žito u najpovoljnije doba kući spremiš. 

Istina, čut ćeš gdjekada i prigovora proti kosilici. Navest 
ću ti mane i pogriješke, koje mogu samo u nekojim krajevima i u 
nekojim slučajevima, da vrijede. No sve to iščezava pred koristi, 
koju dobivamo od nje. 

Najveća je zapreka za uporabu kosilice rascjepkanost posjeda. 
Previše izgubiš vremena i truda, kad moraš daleko prenositi kosi¬ 
licu iz jedne parcele na drugu, pa da posao uvijek iznova zapo- 
činješ. Pogotovu ako su slabi putevi i ako su parcele manje od jedne 

rali. 

Rad kosilica sprečavaju i uski slogovi, kakovi se kod nas 
viđaju gotovo uvijek. Kako uski slogovi imadu i drugih mana, 
moraš nastojati, da tu pogriješku svakako otstraniš. I na posve 
neravnom i neuređenom tlu ne može da radi kosilica. Ako na tvom 
posjedu imade mnogo jama, jaraka, hrpa zemlje, grmlja, a pogo¬ 
tovu krupna kamenja, nemoj uopće nikako ni pomisliti na taj 
stroj. Ta valjda ne ćeš imati do vijeka neuređen posjed, jer ti nosi 
mnogo manje prihoda, a zahtijeva više rada i truda. Ako imade 
u tebi i malo volje za napretkom, nastojat ćeš da urediš svoje ima¬ 
nje, kako dolikuje razumnom, radinom i naprednom gospodaru. 
Najprije ćeš očistiti polje od svega što je nepotrebno i štetno: 



KOMBINIRANA KOSILICA ZA TRAVU I ŽITO 

od tvrtke ,,Agrar“ k. d. Zagreb 


od kamenja, jaruga, luimaka, grmlja itd. Zatim ćeš uzorati na 16 
do 20 brazda i urediti odvodne jarke, ako je tlo vlažno. Već time 
će se znatno podignuti prirod. 

Nezgodno će biti, ako je posjed položen strmo, jer u tom slu¬ 
čaju kosilica vrlo teško radi, pogotovu uzbrdo. No i to se dade pre¬ 
broditi ako strmina nije baš prevelika. Imaš li oveći posjed, pa ti 
je jedan dio na brdu, a ostali u nizini, još ti se uvijek isplati nabaviti 
kosilicu. Na brdo ćeš poslati kosca i žeteoce, a drugo ćeš posvršavati 
strojem. 

Siromašni će seljaci, a i oni seljaci, koji imaju male posjede 
učiniti najbolje, da se slože u društvo i zajednički nabave stroj. 
Lijepo bi to mogle urediti i gospodarske zadruge ili seljačke udruge. 

Neka se pri tom ne žacaju troška (što tobože takova kosilica mnogo 
stoji), jer im se ne će tako isplatiti ni jedan drugi stroj. 

Kosilici mnogo smeta veliki korov i djetelina, posijana kao 
predusjev. No za lijepa i suha vremena kosilica će i na takvom 
usjevu moći da radi i ako malo oteže. Ali za rose i kiše ne će stroj 
moći ni makac, jer ga začepi vlažno bilje. Ako se bolje brineš za 
svoje tlo i iskorjenjuješ korov, rjeđe će ti se takva šta dogoditi. 

Kosilici se još prigovara, da ne može kositi polegle trave i 
djeteline. Taj prigovor donekle vrijedi. U ostalom ni kosa ne napravi 
velike koristi kod polegnutog usjeva,.koje je bez reda poleglo. 
A usjev, koji nije jako polegao, te usjev, koji je polegao samo 
na jednu stranu, dade se još posve dobro kositi sa strojem. Takva 
se djetelina mora uvijek kositi protivno od smera, kojim je poleglo. 
Ako se povalilo put istoka idi kosilicom od istoka prema zapadu. 

1 sa strane ćeš moći još nešto pokositi: od juga k sjeveru i od sje¬ 
vera k jugu. Ali u onom smjeru u kojem djetelina leži, ne će kosi¬ 
lica upravo ništa napraviti. Koseći strojem takav usjev izgubit 
ćeš, istina dosta vremena, dok se budeš vraćao u isti smjer, ali 
ćeš napraviti još uvijek daleko više, nego li samom kosom. 

Najčešće se događa, da je usjev tek mjestimice polegao ili 
da leži bez reda i isprepleten. Takovo mjesto prepusti koscima, a 
ostalo možeš obraditi strojem. 

Nemoj prebrzo tjerati stroj, jer se konji silno umore, pa im 
treba mnogo odmora, daleko više, nego bi bilo potrebno, kad bi 
kosilicu češće očistio i namazao uljem, budući da je radnja njome 
vrlo naporna. Svakako je dobro imati dvije sprege, jer će samo 
tada kosilica moći ići u redu. No ni onda ne ćeš smjeti previše 
tjerati, jer ni stroj ne može baš sve podnijeti. I njemu škodi pre¬ 
nagla radnja. 

Da se kosilicom uzmogne dobro raditi, rekao sam, da su po¬ 
trebne dvije sprege. Mogao bi tkogod prigovoriti: to je doista 
prevelik teret da se za jedan stroj drži dva para radnog blaga. 
— No ipak nije u tome tako velika teškoća. Ta gotovo i svaki malo 
bolji seljak ima po dva para volova ili konja, a ni volovi ni konji 
za vrijeme žetve skoro ne rade ništa. Drukčije je sa sijalicom, 
koja zaposluje radno blago u vrijeme, dok je ono najpotrebnije. 
Poznato je, da su najveće radnje u proljeće i u jeseni, pa da treba 
uvijek držati onoliko stoke, koliko te radnje zahtijevaju. Tegoban 
bi morao biti svaki stroj, koji bi došao u to vrijeme i kojim bi se 
obavljala ona radnja, koja se prije radila rukom. Preko ljeta nema 
ni izdaleka toliko posla, pa stoka često miruje. A kako žetva pada 
baš u to vrijeme, možemo stoku zgodno zaposliti. 

Prikazao sam i nabrojio sve one mane, što ih nekoji predbacuju 
kosilici i koje bi se mogle predbaciti. Većina tih pogriješaka postoji 
samo u nekojim slučajevima i to ponajviše krivnjom samoga go¬ 
spodara. 

Naprotiv su tome prednosti, što ih kosilica daje, vrlo velike 
Dosta je reći, da obavi isto toliko posla 30 do 50 kosaca, što rade 
kosom da pokose tako čisto i jednolično, kako čovjek u opće ne 
može da radi bilo srpom ili kosom. 

Tko želi, da svoje polje u najzgodnije vrijeme brzo pokosi, 
i da se ne treba brinuti za skupe radnike, neka svakako nabavi 
kosilicu. Uz nju si siguran, da ti žito ne će prezreti, pa makar ga 
bilo i mnogo. Samo treba kosilicom dobro postupati, pa će se i 
brže i bolje isplatiti, nego i jedan drugi stroj. 


SPREMANJE 

Ako nismo crvenu djetelinu spremili u silose, onda ju moramo,, 
nakon što je suha, odvesti kući i spremiti ili na sjenike ili u plastove. 
Svakako je najbolje, ako se djetelina, koja je mnogo vrijednija 
a i bolje se plaća spremi na sjenike ili pod šupe, da ne bude odviše 
izložena vremenskim nepogodama. 

Ako pak nije moguće djetelinu metnuti pod krov, onda ju 
moramo metnuti u plastove ili u kamare, pa se i tu dobro ona uz¬ 
drži, jedino što je najgornji sloj ispran i prema tome sadržaje 
manje hraniva, te se može upotrebiti za stelju. Ovaj gornji naime 
sloj gotovo i nema lišća, jer su ga vremenske neprilike odnijele. 

DJETELINA ZA SJEME 

Diljem cijelog je svijeta poznato, da je naša djetelina odlične 
kvalitete, jer ne samo, da daje bolji i veći prirod, već bolje prezim- 
ljuje. Pokusi koji su provedeni s našom crvenom djetelinom u 
najsjevernijim državama dali su odlične rezultate. Naše se sjeme¬ 
nje crvene djeteline u dosta velikim količinama eksportira, ako- 
prem ga opet iz drugih država, koje nemaju ni izdaleka tako do¬ 
bro sjemenje, kao naša, uvažamo. Razlog je tome taj što su naša 
djetelišta i odviše zaražena s krupnom vilinom kosom, koja se 
do pred malo vremena, nije ni mogla dobro kod nas očistiti. Sada 
kad su k nama dopremljeni strojevi, koji mogu tu krupnu vilinu 
kosu da očiste, moći će se kod nas to sjeme upotrebljavati, a moći 
će se i uz bolju cijenu izvoziti. 

Stoga treba da proizvodnji sjemena crvene djeteline kod nas 
posvetimo posebnu pažnju. 

Kod nas, što je i najobičnije a i najbolje, jest običaj da se u 
drugoj godini drugi otkos ostavi za sjeme. U drugoj naime godini 
jest crvena djetelina najbolja i najbujnija, a kako prvi otkos 
obično uzimamo za krmu, to drugi malo oslabljeni ostavljamo* 
za sjeme, jer kad bismo već prvi ostavili za sjeme, ta bi djetelina 
bila prebujna, polegla bi i prije nego što je moguća oplodnja, pa 

bi prirod sjemenja bio mnogo manji. Znamo naime, da je polodnja 
kod crvene djeteline veoma teška i tu može da izvrše samo bum¬ 
bari ; prema tome, gdje nema bumbara nije oplodnja u opće mo¬ 
guća. Valja dakle paziti, da bude u blizini uzgoja crvene djeteline 
za sjeme dovoljno bumbara. Kad je crvena djetelina polegla nije 
moguće da bumbari dolaze do svakog cvijeta (jer u glavici imade 
mnogo cvjetova) i tako mnogi cvjetovi ostanu sterilni. 

Kad je sjeme dozrelo, a to se pozna po tome, što su se glavice 
posušile, ali je najbolje, da se uzme nekoliko glavica protrlja iz¬ 
među dlanova i vidi da li je sjeme suho, valja djetelinu pokositi. 
I tu treba paziti, da se čim manje preokreće, da čim manje glavicu 
otpadne. Poznato je, da su glavice dosta krhke i lako otpadaja. 
1 ovdje vrijedi pravilo, da će biti najbolje, ako se djetelina u jutro 
tovari, jer su glavice žilave i ne otpadaju. Pokošenu djetelinu 
valja dobro spremiti i po mogućnosti paziti, da do rije ne dođu 
miševi, koji znadu uništiti mnogo sjemenja. 

Mlatnja obavlja se posebnim strojem, a najbolje je da se 
mlati kod jake smrzavice, a kasnije pusti kroz stroj za ribanje, 
t. j. da se sjeme oslobodi od košuljice. 

Same stabljike nemaju osobitu hranivu vrijednost, ali zato 
imade pljeva, osobito kad se očisti od prašine. 

Sadržaj hraniva jest slijedeći : 


suhe tvari 

Suha stabljika 
84.5 

pljeva 

88.5 

bjelančevina 

9.2 

18.3 

masti 

2.— 

3.1 

nedušičnatih tvari 

22.5 

36.8 

sirovih vlakanaca 

45.— 

22.4 

pepela 

5.8 

7.9 


ZAKLJUČAK 

Mi vidimo veliku korist i prednost sijanja crvene djeteline 
na oranicama, pa kakjb njezina kultura nije teška,^ a kako naša 
stoka treba mnogo krme i dobre kntie, to preporučam našim go¬ 
spodarima sijanje crvene djeteline. Crvenom djetelinom poboljšat 
će svoju stoku, popravit će svoju zemlju, koja će više roditi, a time 
će se gospodarsko stanje našeg gospodara poboljšati, što napokon 
mora biti cilj i želja svakog naprednog gospodara. 

Iza napornog dnevnog rada na polju, u šumi ili 
u uredu čovjek se rado žuri svojoj kućici. Tamo 
ga teka njegova obitelj, za koju se cijeloga dana 
mučio i koja ga sada nestrpljivo očekuje, da mu 
ljubavlju ispuni slobodno vrijeme. U tom slo¬ 
bodnom vremenu on se rado laća i štiva, kojemu 
je najmilije i najprikladnije. Mnogi i mnogi 
posiže najviše za tjednikom ,,Obitelj ’, koji je 
upravo njegovoj kući namijenjen. Dječici svojoj 
čita razne priče i šale i zgode o tiki Dobrijanu, 
ženu i starije kćerke upućuje na stvari iz ku¬ 
ćanstva, zdravlja, cvjećarstva, ručnog rada, mode 
i t. d„ pokazuje svima brojne slike iz života i 
svijeta, pređe sve članke i pripovijesti, koje su 
se nanizale jedna do druge, i zaustavlja se na za¬ 
nimljivom romanu, koji se nastavlja otkrivajući 
u svakom broju novi svijet i novu koju zanimlji¬ 
vost... Doista, u slobodnom vremenu u krugu 
mile svoje obitelji nema mu ljepšega ni boljega 
štiva od onoga, što će ga naći u omiljelom hrvat¬ 
skom tjedniku „Obitelj”. A k tomu i ne troši 
mnogo za taj list: svakoga mjeseca uplati 10 
dinara, pa tai izdatak niti ne opazi, a u njegov 
dom svake nedjelje stiže uvijek svježe, uvijek raz¬ 
noliko i uviiek zanimljivo štivo dobre pouke, lake 
razonode — pravo štivo svake hrvatske obitelji. 


» OBITELJ « se naručuje na Upravu, 
ZAGREB, Trg kralja Tomislava 21. 

























